Истеъдод. Шиддатинга ҳавасим бор, Шоира! / Olamsport.com\n14:18UFC 254 учун навбатдаги қизиқарли жанг!\t0 13:50Суарес Бартомеу билан эсдалик учун расмга тушишдан бош тортди\t0 13:28Теннис афсонаси етти йиллик қамоқ жазоси олиши мумкин\t0 13:01Кутилмаган хабар: Майя Чимаев билан жанг қилишни истамаяпти\t0 12:40Гамбург. Стефанос Циципас чорак финалда\t0 12:18"Челси" Кепа Аррисабалагани ижарага бериб юборишга рози\t0 11:55Спортчилар ижтимоий тармоқларда\t1 11:34ЎзДЖТСУ 65 ЁШДА! Кўзгуда – теннис, бадминтон назарияси ва услубияти кафедраси\t0 11:13"Йил жанги"га даъвогар тўқнашув! Адесанья - Коста. Икки енгилмас, турли услуб, икки хил характерли жангчилар + ПРЕВЬЮ\t1 10:52УЕФА Суперкубоги учрашувининг энг яхши футболчиси маълум + ФОТО\t0 10:31"Ролан Гаррос"га қуръа ташланди, Жокович швед, Надаль беларусликка қарши кортга чиқади\t0 10:10Майк Тайсон Жошуа билан жанг ўтказишни режалаштирмоқда\t1 09:49Сирдарё вилоятида спорт мусобақалари бўлиб ўтди\t0 09:28Ўзбекистон ўсмирлари Тожикистон U-16 терма жамоасини мағлуб этди\t0 09:07UFC 253. Адесанья - Коста оқшомининг тўлиқ карди (Барча жанглар рўйхати)\t0\n04 июл 16:14\nИстеъдод. Шиддатинга ҳавасим бор, Шоира!\nТеглар : КурашБелбоғли курашШоира\nМиллий спорт турлари орасида белбоғли кураш ҳам борки, унинг афзаллик томонлари мазкур спорт тури билан ўғил болалар ва қизлар 5-6 ёшларидан шуғулланишни бошлашлари мумкин.\nБундай кичик ёшдан спортга ошно болалар машғулотларга зўр бериши натижасида истеъдоди ва иқтидори шаклланиб, улғайгани сари мусобақаларда натижалари ижобий тус олиши бор гап. Қарабсизки, кўксидаги медаллар шодаси ҳам кўпайиб боради. Халқаро спорт майдонларида Юрт шаънини улуғлашдек орзу-истаклар пайдо бўлаверади.\n“Бўларман бола бошидан” деганларидек, биз ҳикоя қилмоқчи бўлган Шоира Қаландарова ҳам ҳали жажжигина гўдак пайтида митти кўнглига спортга ошнолик пайдо бўлади. 2001 йилда Хоразм вилояти Янгибозор туманидаги Қаландардурман қишлоғида туғилган саҳифамиз қаҳрамони ҳали мактаб остонасига қадам қўйиб-қўймасдан спортга меҳри ўйғонди. Бу меҳр уни олти, етти ёшли пайтидаёқ қишлоғидаги умумий ўрта таълим мактаби қошида ташкил этилган белбоғли кураш тўгараги томон етаклайди.\nДастлаб отаси Ғайрат ака Олимов кўмагида машғулотларга қатнай бошлаган ёш Шоиранинг туғма истеъдодни бир кўришда англаган маҳоратли мураббий, бир неча бор Ўзбекистон чемпиони ва совриндори, биринчи устози Гулёр Раҳмонова уни дарров ўз ёнига олади.\nШоира қишлоғидаги 6-сонли умумий ўрта таълим мактабининг бошланғич синфида ўқишига қарамасдан дарсдан бўш бўлди, дегунича спорт зали томон талпинарди. Тўғри, у ҳам бошқа тенгдош дугоналари қатори мактабдан келибоқ вақтини қизалоқлар ўйнайдиган ўйинлар билан овора қилса бўларди. Йўқ, ундай бўлмади.\nБиз юқорида таъкидлаганимиздек, бўлармон бола эканда, ўз олдига қатъий мақсад қўйди. Иродасининг суст бўлишига йўл қўймади. Сабр-матонатни мустаҳкамлашни, қатъиятли бўлиш сирларини спорт орқали топди. Белбоғли кураш сирларини мукаммал ўрганишга киришган қизалоқ секин-аста кучли спортчи қизлар қаторидан жой олишга муваффақ бўлди. Энди у митти орзулари руёбини кўраётган эди. Тўғрида, унинг ҳам орзулари бир олам.\nИстакларни амалга ошаётганидан айниқса ота-онасининг хурандчилигини чеки йўқ эди. Чунки, отаси ҳам бир пайтлар курашга ошнолиги, кураш бўйича бир қатор совринларга эга бўлгани, лекин бугунгидай шароит ва эътиборнинг йўқлиги мақсадларини саробга айлантирган эди.\nШоиранинг айтишича, аслида уни спортга етаклаган восита бу-белбоғли кураш бўйича жаҳон чемпиони, бутунжаҳон талабалар универсиадасида белбоғли кураш бўйича учинчи ўрин соҳибаси, қишлоқдоши Замира Аҳмедова бўларкан. Демоқчи бўлганимиз у телевезорда Замира ва бошқа ўзбек қизларининг халқаро спорт майдонлардаги беллашувларни кузатиб, уларнинг ҳатти-ҳаракатлари, ажойиб тарздагичиқишларини кўриб, кузатиб боради ва улардек бўлишга ўзича, мурғак қалбига жойлайди. Қолаверса, ота-онаси Ғайрат ака ва Муҳаббат опаларнинг оилада соғлом турмуш тарзига қатъий амал қилишишлари, яъни таълим-тарбия, спорт орқали муваффақиятларга эришиш энг тўғри йўл бўлишини яхши англашади.\nШоиранинг белбоғли кураш билан шуғулланганига бир йил ҳам тўлмасдан, аввал туман ва шаҳар беллашувларида, кейин вилоят миқёсидаги биринчиликларида иштирок этиб, кучли учликка кўтарилиши бардошли эканидан дарак эди. 2015 йилдан Янгибозор туманидаги болалар ва ўсмирлар спорт мактабидаги белбоғли кураш секциясида танқили мураббий, халқаро тоифадиги ҳакам Бекберган Балтаев қўл остида машғулотларга зўр берган қахрамонимиз энди мамлакат миқёсидаги беллашувларда ўз истеъдодини номоён эта бошлади.\nУнинг тезлиги юқорилиги, усулларга шиддат билан билан кириши ҳар сафар шоҳсупа сари етаклаб борарди. Спорт мактабида белбоғли кураш бўйича талабчан ва жонкуяр мураббий Б.Балтаев устозлигида машғулотларда иштирок этаётган Шоира жисмоний тарбия ва спорт туфайли тобланишга улгургани боис мураббийларнинг кўрсатмаси осон туйилар, белбоғли курашдаги ҳар қандай усулни тез ва чиройли ҳаракатлар билан уддалашга қодир эди.\nСпортчи қиздаги белбоғли курашга бўлган кучли қизиқишни сезган устоз Бекберган ака уни катта спорт сари етаклашга бел боғлади. Энди белбоғли кураш бўйича Ўзбекистон чемпионат ва кубокларида ўзини кўрсатиши, мураббийи ва ота-онаси ишончини оқлаши, истеъдодини номоён этиш қолган эди. Буниям уддалашга муваффақ бўлмоқда.\nБиласизми, ҳақиқатни тан олиб айтишимиз керак, ўғлимиз ёки қизимиз спорт билан шуғулланиб, биргина туман миқёсидаги мусобақада кўксига ярқираган медаль билан уйга кириб келса, қайси ота-она қувонмайди дейсиз. Шу ўринда унинг яқин уч, тўрт йил давомида белбоғли кураш бўйича қўлга киритган натижаларига эътибор беринг.\n2015 йил Бухоро вилоятида ёшлар ўртасида ўтган Ўзбекистон чемпионатида иккинчи ўрин. 2015 йил Хоразм вилоятида ўтказилган Ўзбекистон кубоги баҳсларида 57 кг. вазн тоифасида учинчи ўрин. 2016 йил Наманган вилоятида ёшлар ўртасида Ўзбекистон чемпионатида 57 кг.да иккинчи ўрин. 2017 йил Самарқандда бўлиб ўтган Ўзбекистон чемпионатида 63 кг.да иккинчи ўрин. 2017 йил Жиззах шаҳрида бўлиб ўтган Ўзбекистон чемпионатида 63 кг.да иккинчи ўрин. 2018 йил Олмалиқ шаҳрида катталар ўртасида бўлиб ўтган Ўзбекистон чемпионатида 63 кг.да биринчи ўрин. 2018 йил Андижон шаҳрида ташкил этилган Ўзбекистон кубоги беллашувларида иккинчи ўрин. 2018 йил Қирғизистоннинг Бишкек шаҳрида ўтказилган Гран-При турнирда 63 кг.да биринчи ўрин.\nКетма-кет натижалар ижобий бўлгани сабаб, 2016 йилда Ўзбекистон белбоғли кураш федерацияси томонидан миллий терма жамоа аъзолигига қабул қилинди. Дарвоқе, Шоиранинг ўқишлари ҳам аъло даражада. Ҳозирда Янгибозор Педагогика ва спорт коллежнинг учинчи босқич ўқувчиси бўлган полвон қизимиз жисмоний тарбия ва спортда эришаётган ютуқлари, тиришқоқлиги, серҳаракатлилиги, устозлари томонидан берилган вазифаларни тўлиқ бажариши орқали тенгдошларидан ажралиб туришини коллеждаги ўқитувчилар доим фахр билан тилга олади. Оилада кенжа фарзанд бўлган Шоиранинг бўш пайтида бадиий китоблар ўқиши, онасига кўмакчи бўлиб, уй ишларини саранжом-шарита қилиб, тикиш-бичишни қойиллатиши ҳам бор гап.\nБелбоғли курашнинг мураккаб усулларини зўр иштиёқ билан ўрганишни давом этаётган Шоира Қаландарованинг орзулари бир олам. Осиё ва жаҳон чемпионатларида белбоғли кураш бўйича дунёни лол қолдирган опалари сингари бўлиб, фақат биринчи ўринни эгаллаш ва ЮРТ байроғини жаҳон спорт айвонлари узра баланд ҳилпирашини, мадҳиямиз садоларини замин бўйлаб янграшини эшитиш бош мақсади ҳисобланади. Шунингдек, униг яна бир орзуси Ўзбекистон Республикаси Ички ишлар вазирлиги академияси тингловчиси бўлиб, келажакда ватан ҳимоячисидек шарафли касб эгаси бўлишдан иборат.\nАна, у яна мамлакат чемпион ва совриндорлари бўлган Уллижон Давлетова, Муниса Раҳимова, Бегойим Раҳимбоева, Моҳинур Раҳмонова, Каромат Давлатова синггари янгибозорлик дугоналари билан белбоғли кураш машғулотлари томон ошиқишмоқда. Бугун устози Бекберган ака белбоғли курашдаги энг нозик ва мукаммал усулларни уларга ошкор қилмоқчи.\nАгар ушбу дугоналар белбоғли курашнинг навбатдаги сир-асрорларини ҳам ўрганиб олса, эрта бир кун келиб халқаро ареналарда рақибларига қарши қўллайди ва ғолиблар қаторидан жой олганда ота-онасидан, жонажон юртидан мамнун эканлигини яширмай, қўлини кўксига, юрагининг устига қўйиб, мадҳиямизни баланд овозда кўйлади. Бошқачасига бўлиши мумкин ҳам эмас. Тўғрими, азиз мухлис.\nҚозоғистон "классиклари"нинг машғулоти бошланди 0\nФОТО ОЧЛ. "Пахтакор"нинг яна бир рақиби, Азиз Ғаниев тўп тепадиган "Шабаб Ал Аҳли" ҳам Доҳага етиб келди 0


ЎзА - Илдиз отаётган “урф-одат”лар қачон барҳам топади?\n09.07.2018 16:45 Чоп этиш версияси\nИлдиз отаётган “урф-одат”лар қачон барҳам топади?\nШаҳар сари одимлаган “Дамас”да йўловчилар турли мавзуларда гурунглашиб борардик. Ёши ўттизлар атрофидаги аёлнинг тўй ҳақидаги гапидан кейин суҳбат беихтиёр бугунги тўйлар, қудалар ўртасидаги “олди-берди” ва водий вилоятларида авж олиб бораётган мазарга уланиб кетди.\n— Дадам бечора оддий ишчи бўлса ҳам, бизни беками-кўст қилиб, турмушга узатган, — дея гап бошлади ўша аёл. — Бир ойча бўлиб қолди, кенжа синглимни Фарғонадаги қишлоқлардан бирига узатдик. Оиламизда бошқа фарзанд бўлмаганлиги боис, ота-онамни қийнамай, деб ҳар куни мазар ташийман. Ҳозир ҳам эрталабки нонушта ва тушликни бир қилиб олиб кетяпман. Қудалар кўнгил учун бўлса ҳам, “Етар, энди олиб келманглар”, деган сўзни айтишмаяпти. Улар оилавий шароитимизни яхши билишади. Буни тўғри тушунишса бўларди. Дадам бир корхонада оддий қоровул. Онам эса уйда ўтиради. Бунинг устига, ўғлим катта невара бўлганлиги учун унга кузда хатна тўйи қилмоқчимиз. Ўғлимга қўшиб менга ва турмуш ўртоғимга қайнона-қайнотам, асосийси, овсинларимнинг ёнида уялтирмайдиган даражада сарпо-суруғ қилиш керак. Ота-онамга бўлди, энди мазар олиб бормаймиз, десам, улар синглимни хафа бўлиб, янги тушган оиласида изза бўлишидан хавотир олишяпти...\n— Синглим, нимасини айтасиз, бугун тўй-маросимларнинг ортиқча машмаша ва ҳашамлари кўпайиб кетди. Мазари энди ортиқча. Унинг келишига кўз тикиб ўтирадиган бети қаттиқ қайнота-қайноналар энсангни қотиради, — дея гапга аралашди ҳайдовчи. — Яқинда бир танишим қўшни туманга қизини узатганди. Тўйдан кейин тўрт ҳафта тинмай мазар берди. Қизи телефон қилиб, “қайнонам уйдагиларингизга айтинг, ҳали уни, ҳали буни олиб келсинлар”, деб айтибди. Бир куни сабр косаси тўлган танишим тонг саҳарлаб телефон қилиб, уйига юк машинам билан боришимни илтимос қилди. Борсам, салкам уч миллионга сотиладиган новвосини машинамга юклади. Сўнг келинчак қизининг уйига бордик. Дарвоза очган эркак қуда бизни кўриб, ҳайратланди. Қизнинг дадаси жаҳл билан: “Қуда, мана шу молни ўзларинг сўйиб, еб ўтиринглар”, деди ва машинага ўтириб, ортга қайтдик. Бир неча кун ўтгач, суриштирсам, куёв томон уялганидан “тирик мазар”ни қайтариб юборибди ва мазар олиб бормасликни илтимос қилибди...\nҚизғин суҳбатни тинглаб кетаётган эллик ёшларга кирган бир аёл ҳам кўнглидагиларини дастурхон қилди...\n— Ҳа, бугун турмушимизда бундай ҳолатларнинг кўпини учратиш мумкин. Ўтган йили қўшним бир кунда қўш келин олди. Иккала келин ҳам қўшни маҳалланинг қизлари. Оиласи, ота-оналари ҳам бизга яхши таниш. Ишонсаларинг, ҳар икки оиладан қирқ кун тинмай мазар келди. Қўшним неча бор айтди, барибир “рақобат” тўхтамади. Ҳар замонда бизга ҳам турли егуликлар тортиқ қилади. Бу ҳолатни кўриб, жуда ҳам хафа бўлдим. Уларнинг “мен сендан қоламанми” қабилидаги хатти-ҳаракатлари, исроф, увол нима эканлигини билмасликлари мени ранжитди. Ҳозир эса бу икки келин бир-бири билан тескари, кунора жанжаллашади. Қўшним ҳам қай бирига бўлишни билмай, боши қотади. Ота-она биринчи галда фарзандига яхши таълим-тарбия бериб, одобли-ахлоқли қилиб ўстириши керак.\nҲамроҳларимнинг ҳаётий воқеаларини эшитиб, манзилга қандай етиб келганимни ҳам билмай қолдим. Бу суҳбатларни хаёлимдан ўтказарканман, бугун ёш оилалар ва қудалар орасига тушаётган совуқчиликнинг, турли келишмовчиликларнинг, можароларнинг бир учи тўйдан кейинги маросимларга бориб тақалишини англаб етдим.\nАслида тўйдан кейин қирқ кунгача овқат билан йўқлаш шартми? Кимдир обрў қозониш учун, кимдир ўзини кўрсатиш учун қилаётган бу ортиқча сарф-харажат кимнингдир “бели синишига” сабаб бўляпти. Неча йиллардан буён бот-бот турли йиғинларда, оммавий ахборот воситаларида мазарнинг кераксиз дахмаза эканлиги, уни йўқотиш зарурлиги айтиб келинади. Лекин, ҳеч қандай ижобий натижа йўқ. Янги-янги қўшимчалар билан кучаймоқдаки, аммо, пасаймаяпти. Бугун тўйларни камхарж қилиб ўтказиш, дабдабабозлик ва ҳашамларнинг олдини олиш бўйича тарғибот-тушунтириш ишлари олиб бориляпти. Аммо тўй ўтгач, “илдиз” отаётган янги-янги “урф-одат”ларга барҳам бериш борасида ҳали қилиниши зарур бўлган ишларимиз талай эканлиги жудаям ачинарлидир.\nХуллас, тўй-маросимлардаги ортиқча сарф-харажатлар, мазарларнинг олдини олиш, исрофгарчиликка йўл қўймаслик учун барчамиз бир ёқадан бош чиқариб, “кўрпамизга қараб оёқ узатсак”, мақсадга мувофиқ бўларди. Шундай эмасми, азиз юртдошим?


Вирусология илмий-текшириш институти\nВирусология илмий-текшириш институти 1978 йил 27 декабрда СССР Фанлар академияси Вирусология институти филиали сифатида ташкил топган.\nИнститутнинг асосий йўналиши вирусология соҳасида илмий-методик ва координацион фаолиятни амалга ошириш, аҳолига вирусли инфекцион касалликлари бўйича ташҳис қўйиш, даволаш ва профилактика ишларида юқори малакали ихтисослашган тиббий ёрдам кўрсатиш ҳисобланади.\nИнститут ОИВ/ОИТС, вирусли гепатит, вирус инфекцияларининг табиий-ўчоғи, грипп(мавсумий, парранда, янги тури), ичак йўли инфекциялари каби юқумли касалликларни ўрганиш билан шуғулланади.\nИнститут тиббий ходимларни тайёрлаш, қайта тайёрлаш ва малакасини ошириш бўйича асосий ўқув маскани ҳисобланади. Шунингдек, шифокор ходимлар, клиник ординаторлар ва аспирантлар тайёрлашни амалга оширади.\nТабиий-манбали ўта хавфли вирусли инфекциялар лабораторияси (ТМХВИ) 1967 йилда Соғлиқни сақлаш вазирлигининг Вирусология илмий-тадқиқот институти қошида очилган. Трансмиссив вирусли инфекцияларнинг қўзғатувчи ва тарқатувчиларини ўрганиш билан шуғулланади. Ўта хавфли арбовирусли инфекцияларнинг табиий келиб чиқишининг механизмини, эпидемиологик хусусиятларини, эпизоотологиясини, уларнинг қўзғатувчиларини ўрганиш, барвақт диагностика услубларини мукамаллаштириш ишларини, шунингдек профилактик ва эпидемияларга қарши йўналтирилган тадбирларни олиб боради.\nРеференс лабораторияси ОИВ/ОИТС, B ва C вирусли гепатитининг диагностикаси учун ишлаб чиқарилаётган ва импорт қилинаётган текширувчи тизимларининг сифатини назорат қилиш тизимини таъминлаш, лабораториянинг ички сифат назоратини таъминлаш, ҳамда Республиканинг турли вилоятларидаги амалий диагностик лабораторияларида ўрганишлар сифатини ташқи баҳолаш ишларини олиб боради. Доимий асосда амалий диагностик лабораторияларини ички лаборатория стандартлари билан таъминлайди.\nМиллий грипп маркази Вирусология Илимий тадқиқот институти базасида Соғлиқни сақлаш вазирлигининг 10.10.2005 даги 500-сон буйруғи билан ташкил этилган. Бу марказ грипп ва бошқа респиратор вирусли инфекциялар масалалари бўйича Республиканинг илмий-услубий марказидир. Марказ ходимлари грипп, ҳамда парранда гриппи пандемияси масалаларидаги кўпгина халқаро конференция ва кенгашларида иштирок этишади.Марказнинг илмий иши йўналишларидан бири – бу доривор воситаларнинг гриппга қарши қурашиш самарадорлигини грипп вирусини сунъий шароитда урчитиш асосида ўрганиш.\nВирусология ИТИ Клиникаси 2006 йилда 2-чи инфекцион касалхонаси асосида ташки этилган.Касалхонанинг асосий ихтисослашуви – ОИВ инфекцияли, ўткир ва сурункали вирусли гепатит, жигар циррози касалликларига дуч келган беморларга профилактик-тузатувчи мадад кўрсатиш.\nВирусологик лабораторияларнинг врач-лаборантлари, инфекционистлар, эпидемиологлар учун ОИВ/ОИТС ва бошқа инфекцион касаликлар муаммоси бўйича мутаҳассисларни ўқитади.\nМуваффақият ва ютуқлари\nВирус геномларининг нуклеотид кетма-кетлигининг расшифровкасини ўтказиш, ва бунинг ёрдамидагенларнинг мутациясини, вирусга қарши терапияга вирусларнинг бардошлигини аниқлаш.\nСурункали С гепатитининг қтиши ва ушбу вирусга қарши даволашнинг самарадорлигига таъсир этувчи муйян генларининг мутациясини аниқлаш ишлари олиб борилади. Бу айрим генетик омилларнинг полиморфизмини эътиборга олган ҳолда сурункали вирусли С гепатитини даволашнинг самарасини олдиндан айтиб бериш услубларини ишлаб чиқишга ёрдам беради.\nД гепатити беморларининг жигарларидаги лимфоцит цитоплазматик мембраналарининг Шеддинг феномени электрономикроскопик услубда тавсифланган (2009 йилда Германияда, 2010 йилда Турцияда, Европа Делта-гепатит бўйича конференция).\nВ гепатити беморлари жигарларининг биоптаталарида HbsAg аниқланинг ўзгартириш киритилган услуби ишлаб чиқилган.\nВирусли диареянинг этиологик тузилиши ўрганиб чиқилган, ҳусусан ротавирусли инфекция касаллигининг эпидемиологияси ва оғирлиги тавсифланган.\nВирусли гепатитларнинг математик моделлари ишлаб чиқилган ва халқаро конференцияларда маъруза қилинган (Япония, Германи, ХХР).\nРибавирин препаратини қўллаган ҳолда Крим Конго Геморрагик безгак касаллигини даволашнинг қўшимча услуби ишлаб чиқилган ва жорий қилинган.\nПолимераз-занжирли реакция услубида вирусли инфекцияларнинг замонавий молекуляр-генетик диагностикаси жорий қилинган. Бу Ўзбекистон Республикаси учун долзарб бўлган вирусларни (гепатит В, С, д, ОИВ ва бошқалар) аниқлашга имконият яратди, ва бу ўз навбатида ушбу инфекцияларни ўз вақтида ва сифатли диагностика ва даволаш имконини яратди.\n“Гриппни назорат қилиш ва пандемияга тайёргарлик ЎзР миллий дастури”нинг ижросини таъминлаш мақсадида институ ва кафедра ходимлари томонидан парранда А гриппи (Н5N1) ва янги А гриппи (Н1N1) касалликларига дуч келган беморларни кузатиш бўйича мастер-тренерларни тайёрлаш.\nОИТС Ресурс маркази ва Республика Педиатрия илмий амалий маркази ходимлари билан хамкорликда Миллий протоколнинг қуйидаги бандлари тайёрланган: В гепатити ва ОИВ инфекцияси: уйғунлашган инфекцияли беморларни кузатиш тактикаси; С гепатити ва ОИВ инфекцияси: уйғунлашган инфекцияли беморларни кузатиш тактикаси ва Оппортунистик инфекцияли беморларни кузатиш тактикаси.\nИнститут томонидан қуйидагилар ташкиллаштирилган:\n- 2009 йил 15-16 сентябр, Тошкент ш., “Инфекцион ва паразитли касалликларнинг диагностика, даволаш ва профилактикасининг долзарб муаммолари” V-халқаро Илмий-амалий конференцияси.\n- 2010 йил 21-22 сентябр, “Инфекцион касалликларнинг долзарб муаммолари ” Илмий-амалий конференцияси.\nВирусология илмий-тадқиқот институти ходимларининг илмий тадқиқот ишларинингнатижалари бир қатор халқаро конгресс ва конференцияларида маъруза қилинган (2009 й. Германияда, 2010 й. Турцияда, 2010 й. Японияда ва ХХР).\nТашкилот номи: Вирусология илмий-тадқиқот институти\nРаҳбар: Мусабаев Эркин Исакович\nМанзил: Юнусобод тумани, Юнусобод-3 мавзеи, Янги шахар кўч., 7 уй.


27 июн 2022, Тошкент вақти: 08:30\nҲомийси Ўзбекистон ҳукумати бўлган "Камолот" ёшлар ҳаракати фаоллари “ижтимоий тармоқлар бузғунчи ғояларнинг тарқатилиши учун қулай восита”, деган иддао билан Facebook, Telegram ва Одноклассники каби ўзбекистонлик ëшлар орасида кенг тарқалган ижтимоий тармоқларни тақиқлаш таклифини ўртага қўйди.\nЎзбекистон ҳукумати томонидан молиялаштириладиган "Камолот" фаолларидан бирининг Озодликка айтишича, ижтимоий тармоқлар таъсирини Ўзбекистонда чеклаш масаласи шу ҳафта бошида Тошкентда ўтказилган давра йиғинида кўтарилган:\n- Ўзингиз биласиз, ҳозир террор пропагандаси ижтимоий тармоқларда олиб борилaяпти. Террорчилар бу тармоқлар ёрдамида ёшларга ўз ғояларини сингдириб, ўзларига ёллаяпти. Худди шу тармоқлар орқали ёшларни нотўғри йўлга бошловчи гуруҳлар иш олиб борaяпти. Ёшларни уларни ёмон таъсиридан ҳимоялаш керак ва бунга ҳозирданоқ киришиш керак, деган таклифлар илгари сурилди, - деди исми сир қолишини истаган “Камолот” фаоли.\n- Бу тармоқларни Ўзбекистонда тўлиқ тақиқламасдан¸ миллий доменда улар ўрнини босадиган муқобил тармоқлар яратиш керак, деган таклифлар кўриб чиқилаяпти. Ҳозир бу муҳокамалар босқичида, қандай бўлади бу, бирон нарса айтолмайман¸ - деди Озодлик суҳбатлашган яна бир "Камолот" фаоли.\n“Бу тармоқларни ҳам ёпишса, билмадим нима бўлади. Ўзбекистоннинг ўзини тармоғини яратиш амалга ошмайдиган нарса. Ким киради у ерга? Ҳозир Skype ишламайди, Viber ишламайди. Бу боришда Интернетни бутунлай ёпиб қўйишмаса бўлди”, - дейди ўзини Зокир деб таништирган ўзбекистонлик Интернет фойдаланувчиси.\nSkype ва бошқа мессенжерлар Ўзбекистонда ўтган йил ўрталаридан бери ишламаяпти. Интернет провайдерлари мазкур ҳолатни "Ўзбектелеком" акциядорлик ширкати ҳамкорлари тармоқларида аллақандай техник профилактика ишларини кетаётгани билан изоҳлаб келишмоқда.\nИнтернет технологиялари бўйича мутахассис Тўлқин Умаралиевнинг айтишича, ижтимоий тармоқларни ёпиш Ўзбекистондаги монополист ширкат саналган "Ўзбектелеком"ни қўлидан келади:\n- Тўсиб қўйиши ҳам мумкин ёки Skype мессенжеридаги каби муаммолар яратиши ҳам мумкин. Гўёки очилади, лекин ишлаши жуда секин бўлади. Техник жиҳатдан бу қўлидан келади. Бутунлай тўсиб қўямиз¸ деса ҳам Ўзбекистон ҳукуматининг қўлида бунақа имконият бор, - дейди Тўлқин Умаралиев.\nЎзбекистон йиллардан бери "Чегара билмас мухбирлар" ташкилотининг Интернет душманлари рўйхатида қолмоқда.


Тошкентда Уста Мўмин ишларидан ташкил топган уникал кўргазма очилди - Фарғона.Ру ахборот агентлиги\n10.10.2006 19:49 msk\nАвтопортрет. "Фарғона.Ру АА" фотоси\nКеча, 9 октябрь куни Тошкентдаги “Илҳом” театрида Ўзбекистонда илк бор рус маданияти Кумуш асрининг бевосита ворисларидан бўлган буюк рус рассоми Александр Николаев кўргазмасининг тантанали очилиши бўлиб ўтди. 1920 йилда Ўзбекистонга келиб, Ислом динини қабул қилган ва ўзини Уста Мўмин деб атаган рассом Ўрта Осиё авангардининг энг ёрқин вакилларидан бирига айланганди.\nУста Мўминнинг биринчи марта бир жойга жамлаган ишларидан ташкил топган, унинг 110 йиллик юбилейига бағишланган кўргазмаси Тошкент учун жорий йилнинг энг қизиқарли ва муҳим маданий воқеаларидан бирига айланиши шубҳасиздир. Рассомнинг гўзаллик жиҳатдан беқиёс ўттиз тўққиз картина ва суратларида Шарқ ўзининг бутун жозибасини намоён этган. Шу билан бирга, бу ишлар келгинди сайёҳ томонидан эмас, худди шу ернинг ўзида туғилиб, вояга етган, бу маданиятни она сути билан эш этган киши томонидан ижод этилгандай ичдан тасвирланган.\nКўргазма зали. "Фарғона.Ру АА" фотоси\n“Илҳом” театрининг оригинал тарзда безатилган кўргазма зали шу кунларда Уста Мўмин ишлари руҳини акс эттиради. Шифт остида осилиб турган анорлар – рассом рангтасвирининг севимли объектларидан бири бўлиб ҳисобланади, яна ўша шифтга осилган бачаларнинг фотосуратлари эса Уста Мўминнинг кўплаб полотноларидан ўз аксини топган унинг шарқона рақс ва мусиқасига бўлган тенгсиз иштиёқини эсга солади. Кўргазма зали деворлари картиналар ва суратлар билан биргаликда қадим шаҳарларнинг (кўпроқ Самарқанднинг) инқилобдан олдинги пахса деворлари тасвирланган йирик архив фотосуратлари билан безалган.\nҚайд этиш жоизки, “Александр Николаев/Уста Мўминнинг “Илҳом”даги зикри” номли кўргазма экспозициясида Россия Давлат Третьяков галереяси, Москва Шарқ халқлари музейи ва Н.Савицкий номидаги Нукус Давлат санъат музейи томонидан лутфан тақдим этилган рассом замондошлари - Александр Волков, Кузьма Петров-Водкиа, Василий Верешчагин ва Валентин Левицкийнинг бир нечта репродукциялари ҳам бор. Бу ишлар ўз сюжети билан Уста Мўмин сюжетларига ўхшаб кетади, Левицкий график полотносида эса Устанинг ўз портрети тасвирланган.\nУста Мўминнинг барча ишлари Ўзбекистон Давлат санъат музейи томонидан тақдим этилган. Бу коллекцияга кирган ва музей каталоги бўйича Уста Мўмин мўйқаламига мансуб иш қатори қайд этилган яна бир картина ҳақида алоҳида тўхталиш жоиз. У “Эшкакчилар” деб номланади.\nЭшкакчилар. "Фарғона.Ру АА" фотоси\n- Давлат музейи мутахассисларининг тахминича, бу Уста Мўминнинг эмас, Казимир Малевичнинг ишидир, - дея ҳикоя қилади “Илҳом” театрининг адабий эмакдоши Оксана Хрипун. – Аммо биз бунинг шунчаки тахмин (гипотеза) эмас, ҳақиқатан ҳам шунақа эканини биламиз. “Эшкакчилар” картинаси Малевич томонидан Николаевга 1928 йили Ленинградда совға қилинган.\nБу ҳақда кўргазма ташкилотчиларига санъат музейида узоқ йиллар ишлаган санъатшунос Римма Еремян гапириб берган. Айнан шу аёл, Уста Мўмин ижодини батафсил тадқиқ этиш билан шуғулланган ҳолда, унинг ишлари каталогини тузганди. Бу 25 йил олдин бўлган ва бу картина сирини очишнинг ўша пайтда имкони бўлмаганди. Фақат эндигина Ўзбекистонда Казимир Малевичнинг оригинал иши борлиги ҳақида қувониб эътироф этиш мумкин.\nУста Мўмин ва унинг дўстлари ишлари кўргазмаси 25 октябргача давом этади.


Иброҳим Тотлисас » Musictop.uz - Самая новая музыка здесь\nDJ Snake ft. Justin Bieber - Let Me Love YouShoxrux - So'nggi boraSevinch Mo'minova - Chocolate (O'zbek tilida)Alan Walker & David Whistle - RoutineElvira T - Такси (Amice Remix)Ozodbek Nazarbekov - GulandonimSherali Jo'rayev ft. Sevara Nazarxon - KuygayСеребро - My Money (New Version)Puza TGK feat. Taya Mala - Такая ЗимаShahzoda & Ulug'bek Rahmatullayev - Yonaman\n| Дата: 26.03.2015 “Азизларим, мен чиндан ҳам катта ва мураккаб операцияни бошимдан ўтказдим ва сизларнинг дуоларингиз сабабли ҳаётга қайтдим. Айни вақтда ўзимни бир қадар бўлса-да, яхши ҳис этаяпман. Бироқ тўлиқ тузалишим учун ватанимдан ва сиз азизлардан йироқда бўлишимга тўғри келади. Мен ҳамиша сизга, ватаним ва миллатимга хизмат қилишга шайман. Яқин кунларда ва насиб бўлса яқин келажакда сизларнинг хизматингизда бўламан, азизларим. Шу билан бирга Франциядаги авиаҳалокатда ҳалок бўлганларга Аллоҳдан раҳмат тилайман. Мендан дуоларингизни дариғ тутманг. Хурмат билан Иброҳим Тотлисас” деб ёзади Иброҳим Тотлисас Instagram’даги саҳифасида.Эслатиб ўтамиз, Эслатиб ўтамиз, 2011 йили унинг миясига номаълум шахс томонидан узилган ўқ туфайли қўшиқчи танасининг тепа чап қисми фалаж бўлиб қолганди. 2015 йилнинг февраль ойи бошларида Tуркиянинг дунёга машхур хонандаси Иброҳим Тотлисаснинг АҚШнинг Маями штатига жарроҳлик амалиёти учун жўнаб кетганди. Иброҳим Тотлисаснинг саломат экани ҳақидаги хабар барчани қувонтирди. Фурсатдан фойдаланиб, унинг ижодидаги энг хит қўшиқларидан бирини эътиборингизга ҳавола этамиз. Поделитесь с друзьями/Yangilik haqida do`stlaringizga xabar bering\n"Такси" фильми юлдузи Сами НасриРаҳматилла Мирзаевнинг қотиллиги бўйичаУлуғбек Раҳматуллаевнинг қўшиғи ўғирландиГолливуд юлдузи Харрисон ФордОзодбек Назарбековдан янги альбом ва концерт


29 июл 2021, Тошкент вақти: 22:45\nМуҳаммад Бекжон АҚШдан келган рафиқаси Нина Бекжонова билан Тошкентда. Сурат 25 февралда олинган.\nЎтган йили қамоқдан озод бўлгач, бир йил давомида Ички ишлар бўлими назоратида бўлган собиқ маҳкум Муҳаммад Бекжон 22 февраль куни назоратдан чиқарилди. Бу ҳақда Озодликка гапирган Муҳаммад Бекжонга кўра, у назоратдан чиқарилган куннинг эртасигаёқ Тошкентга саёҳат қилган:\n- Ички ишлар вазирлигининг Янгибозор тумани бўлими ходимлари келиб, мени табриклаб кетишди, дейди М. Бекжон.\nМуҳаммад Бекжон АҚШдан келган рафиқаси Нина Бекжанова билан Урганч-Тошкент поездида. 23 февраль.\nАйни пайтда Муҳаммад Бекжон 19 йилдан бери кўрмаган ва ҳозирда АҚШда яшаётган фарзандлари билан учрашиш учун чиқиш визаси олиш ҳаракатида. Унинг айтишича, назоратдан чиқарилиши билан чиқиш визаси олиш учун ҳужжат топширган:\n- Ҳужжатларни топширдим, Худо хоҳласа 20 кундан кейин бориб, аниғини биламан. Мен болаларимни 19 йилдан бери кўрмаяпман. Бориб кўриб келишим керак. Фақат келинойингиз келган, у менинг ёнимда. Энди визани тўғрилаб берса, шу ёққа бориб келиш учун ҳужжат тўғирламоқчиман. У ёқда қолиш ниятим йўқ. Албатта қайтиб келаман. У ёқда нима қиламан, дейди М. Бекжон.\nСобиқ маҳкум қамоқдан чиққач бир йил давомида Хоразмда акасининг уйида яшади ва унга янги паспорт берилган пайти акасининг уйига вақтинча қайдга қўйилган. Бироқ, суҳбатдошга кўра, унинг ҳозирги пайтда Ўзбекистонда на бирор турар уйи ва на доимий пропискаси бор:\n- Менда ҳозир прописка муаммоси пайдо бўлди. Мен олдин Тошкентда турганман. У ердан менинг аёлимнинг паспортини олиб, уйдан чиқариб юборишган. Ҳозир энди пропискага туриш учун неча минг долларга жой сотиб олишим керак экан. Аслида менинг доимий пропискам Тошкентда бўлиши керак. Мени бу ердан ҳеч ким пропискадан ўчирмаган. Лекин ҳозир менда на прописка бор, на уй бор, дейди М. Бекжон.\nҲозирда Муҳаммад Бекжон Тошкентдаги уйини қайтариш учун ҳам ҳаракат қилаяпти.\n- Уй борасида порталга ёзганимда, кейин кўриб чиқамиз дейишганди. Ўша пайтда назоратда бўлганман. Ҳозир яна бораман. Уйни ноқонуний тортиб олган. Чиқариб, ҳайдаб юборишган, дейди М. Бекжон.\n64га кирган Муҳаммад Бекжоннинг айтишича, қамоқдан чиққач пенсияга чиқиш учун ҳаракат қилган, бироқ бир йил давомида қилган ҳаракатларидан бирор натижа бўлмаган:\n- Пенсия ёшига кирганимга 4 йил бўлаяпти ( Ўзбекистонда пенсия ёши эркаклар учун 60 ёш қилиб белгиланган -Таҳр.) Ҳужжатларимни топа олишмаяпти. Архивда йўқ дейишди. Битта Авиасозлик заводидан қоғоз келган. Бошқа жойдан топа олишмапти. Ҳатто армияда хизмат қилганимни ҳам топа олишмади ҳарбий комиссариатдагилар. Йўқ дейишаяпти, дейди М. Бекжон.\nМуҳаммад Бекжон билан суҳбатни қуйида тўлиқ тинглашингиз мумкин:\nМуҳаммад Бекжон назоратдан чиқарилди\nМуҳаммад Бекжон дунёдаги энг узоқ муддат қамоқда ўтирган журналист ҳисобланади.\nМуҳаммад Бекжон мухолифатдаги "Эрк" демократик партияси раҳбари Муҳаммад Солиҳнинг укаси ва «Эрк» газетасининг собиқ бош муҳарриридир.\nМуҳаммад Бекжон 1999 йилдаги Тошкент портлашлари ортидан Киевдаги уйидан ўғирлаб кетилган ва портлашларга алоқадорликда айбдор, деб топилиб, озодликдан маҳрум этилган эди.\nМаҳкамада у ўзига қўйилган айбларни рад этган ва тергов пайтида қийноққа солинганини билдирган.\n2011 йили озодликка чиқишига бир ой қолганида унга янги айблар қўйилиб жазо муддати 4 йилу 8 ойга узайтирилган эди. Бу муддат тугаши билан Муҳаммад Бекжон Зарафшондаги жазони ижро этиш масканидан озод қилинди.\nМуҳаммад Бекжон: Сиëсий ўзгаришлар бошланди дейишга ҳали эрта\nМуҳаммад Бекжон 18 йиллик қамоқдан сўнг озод қилинди\nOzodNazar: Муҳаммад Бекжонинг озод бўлгани сиëсат ўзгарганини билдирмайди


11:56 21.10.2019 Ҳавола олиш\nҚўшни давлат ҳудудидан канал орқали Ўзбекистонга елим идишларида гиёҳванд моддалар юборилаётгани аниқланди.\nТОШКЕНТ, 21 окт – Sputnik. Давлат хавфсизлик хизмати ходимлари томонидан гиёҳванд моддалар савдоси билан шуғулланувчи жиноий гуруҳ қўлга олинди, хабар қилади ЎзМАА.\nНаманган шаҳрида яшовчи Эркин Мавлонов, Мирзоҳид Лутфиллаев ва Баҳодир Турғуновлар гиёҳвандлик моддасини харид қилиш мақсадида Қирғизистон Республикасининг Жалолобод вилояти Ахси туманига боришади. У ерда 2 кг 942 грамм “гашиш”ни 15 минг АҚШ долларига сотиб олишга келишиб, пулни олиб келгунга қадар гаров тариқасида М.Лутфуллаевнинг фуқаролик паспортини ҳамда Б.Турғуновнинг ўзини Қирғизистон ҳудудида қолдиришади. Лутфуллаев гиёҳванд моддани айланма йўллар орқали Ўзбекистон ҳудудига олиб киради ва уни Мавлоновга бераётган вақтда иккаласи ҳам қўлга олинади. Текширувлар давомида қўлга олинганларнинг бирини уйидан қўшимча 158 грамм “гашиш” моддаси топилди.\nЯна бир гиёҳванд моддалари савдогари Наманган вилояти марказида “Сарбон” тантаналар мажмуаси олдида қўлга олинди. Бу 1973 йилда Наманган шаҳрида туғилган, муқаддам судланган Маъсум Раҳматжонов бўлиб, у Қирғизистондан контрабанда йўли билан келтирилган 7 кг 667 гр. “гашиш” моддасини олиб кетаётган вақтида ушланган эди.\nГиёҳванд моддаларини республикага олиб киришда Қирғизистон фуқароси бошқа бир “маҳоратли” усулни ишлаб чиқиб, уни бир неча вақт мобайнида амалга ошириб келганлиги аниқланади. Хусусан, қирғизистонлик аёл “ўзбек-қирғиз” давлат чегарасини ажратиб турувчи “Шаҳрихонсой” каналига қўшни давлат ҳудудида туриб, “гашиш” гиёҳвандлик моддаси жойлаштирилган 5 дона елим идишларни оқизиб юборарди. Келишилган вақтда Андижонда истиқомат қилувчи фуқаро Ҳолматов канал орқали ҳажми 1 кг 982 гр “юк”ни қабул қилиб олади.\nҲудди шундай усулда гиёҳванд моддаларни бошқа ўзбекистонлик Лочинбек Латипжонов ҳам қирғизистонлик Абдулазиз исмли шахс томонидан мазкур канал орқали оқизиб юборилган 2 кг 810 гр “гашиш” моддасини қабул қилиб олиб, келгусида сотиш учун ўз яшаш хонадонига яшириб қўяди.


АҚШ шарқида юз берган сув тошқинлари қурбонлари сони 19 нафарга етди\n08:45 / 08.10.2015\nАҚШнинг Жанубий Каролина ва Шимолий Каролина штатларида кучли ёмғир ёғишидан кейин рўй берган сув тошқинлари натижасида 19 кишининг ҳалок бўлгани тасдиқланди. Бу ҳақда маҳаллий мансабдорлардан бири маълум қилган.\nОхирги хабарларда 16 кишининг ўлими ҳақида айтилганди.\nКейинги ҳафта ичида Жанубий Каролинада камида 11 киши чўкиб кетган ва 6 киши автоаварияга учраб, ҳалок бўлган. Қўшни штат Шимолий Каролинада эса бу ҳодисалар туфайли 2 киши оламдан кўз юмган.\nУшбу табиат ҳодисасига Атлантика океанида содир бўлган "Хоакин" довули сабаб бўлган.\nАйни вақтда Жанубий Каролина штатида оғир вазият сақланиб қолмоқда. Уайлдвуд туманидаги сув тўғони бузилиши хавфи пайдо бўлгач, ҳукумат минглаб кишиларни эвакуация қилган.\nЖанубий Каролина штати губернатори Никки Хэйли ушбу табиий офат туфайли кўрилган моддий зарар миқдорини ҳисоблаб бўлмаётганини айтган. Унинг айтишича, штатдаги кўплаб йўллар ва кўприклар жиддий шикастланган. Ўн минглаб кишилар сув ва электр энергияси таъминотисиз қолган.\nАҚШ президенти Барак ҳафта бошида Обама Жанубий Каролинага федерал ёрдам жўнатишга кўрсатма берган.


ЎзА - Тингловчи доно бўлсин!\nТингловчи доно бўлсин!\n24.08.2018 10:38 Чоп этиш версияси\nЁшлигимда эшитган бир ривоятни ҳеч унита олмайман.\nБир бола чўкаётган экан, бир чол уни қутқариб қолибди ва кийимларини қуёшда қуритиб берибди. Шунда бола чолга қарата “Сиз менинг кийимларимни қуритдингиз, Сизни Худо қуритсин” дебди. Чол “раҳмат ўғлим, раҳмат”, дейишдан ўзга чора топа олмабди. Атрофдаги одамлар чолнинг бу сўзларидан ҳайратга тушиб, "Ахир бола сизга ёмонлик тилади-ку, нима учун раҳмат деяпсиз", дейишибди. Чолнинг “гапирувчи нодон бўлса-да, тингловчи доно бўлиши керак", деган гаплари кўпчиликнинг олқишига сазовор бўлибди. Шу сабаб имкон қадар эшитаётган гапларни донолик билан тинглаш ва донолик билан хулоса чиқариш керак, деган фикрдаман.\nТиббиёт фанининг отаси Гиппократ (Шарқда Луқмони Ҳаким) ҳаётида бир марта хато қилган, дейишади. Бир куни у кўчада кетаётса, бир қиз қон туфлаб кетаётган экан. Шунда у шеригига қарата “қиз бир ҳафтадан кейин ўлади”, дебди. Унинг гапини эшитиб қолган қиз ҳақиқатан ҳам бир ҳафта умр кўрибди. Қизнинг отаси машҳур табиб қошига келиб, “Ўша куни қизим шотут еган, шу сабабли тупугининг ранги қизил эди”, дебди. Йўл қўйган хатосини Гиппократ тан олиб, бундан кейин ҳеч қачон ўйламасдан гапирмайдиган бўлибди.\nЯна бир, ҳаммамиз биладиган ривоят бор, туш таьбири ҳақида. Подшо туш кўрибди. Тушида ҳамма тишлари тўкилиб кетган эмиш. Биринчи таъбирчи “ҳамма қариндошларингиз сиздан аввал ўлиб кетади”, дебди. Иккинчи таъбирчи эса “Сиз ҳамма қариндошларингиздан узоқ яшайсиз”, дебди. Биринчи таъбирчи дорга осилган бўлса, иккинчи таъбирчи подшонинг мурувватига сазовор бўлди. “Ўйнаб гапирсанг ҳам, ўйлаб гапир”, деган гап нақадар тўғри. “Ёмон гап билан пичоқ қинидан, яхши гап билан илон инидан чиқади”, дейдилар-ку.\nЯқинда қайсидир газетада туш таъбири ҳақида шу кунгача кўзим тушмаган ривоятни ўқиб қолдим.\nРивоят қилишларича, бир аёл туш кўрибди. Тушида уйни ўраб турган девор қулаб тушибди. Деворнинг учта томони ташқарига, битта томони эса ичкарига ағанабди. Уйқудан уйғонгач, юраги хижил бўлиб таъбирчининг ёнига борибди. Таъбирчи аёлнинг туши мазмуни билан танишгач, “эй шўрпешона, бошингга ташвиш ёғилибди-ку. Ҳамма нарсангдан айриласан”, дебди.\nТаъбирчининг гапларини эшитган аёл ҳўнг-ҳўнг йиғлаганича, уйига равона бўлибди. Йўлда бир мўйсафидга дуч келибди. Аёлнинг хафалиги сабабини билган чол кулганича,"тўрта фарзандинг борми?" дея сўрабди. “Ҳа”, деб жавоб берибди аёл. “Учтаси қиз, биттаси ўғилми?” дея яна сўрабди мўйсафид. Бу гапларни эшитиб ҳайрон бўлган аёл “Қаердан билдингиз?" дебди.\n"Ахир кўрган тушинг айтиб турибдику. Нима сен уларни бахтли бўлишини истамайсанми? Йиғлашнинг ўрнига қувон. Учта қизинг узатилиб, келин бўлиб уйингни тарк этади. Деворнинг уч томони ташқарига ағдарилиб тушгани шундан далолат беради. Ўғлинг эса хонадонингга гўзал келинчакни олиб келар экан. Шунинг учун бир томони ичкарига қулаган. Бошингга бахт қуши қўнибди, қизим", дебди мўйсафид.\nМавзуни кўтаришдан мақсад тушлардан ёмонликни эмас, балки эзгуликни қидириш керак, деган масалани ўртага қўймоқчимиз. Ҳар қандай тушни (нафақат тушни, балки эшитаётган ҳар бир гапни ҳам) яхшиликка боғлаш керак.


Ўзбекистонда оилавий тадбиркорликни ривожлантиришнинг йиллик кредит ставкаси 14 фоиз этиб белгиланди - Bugun.uz\nЎзбекистонда оилавий тадбиркорликни ривожлантиришнинг йиллик кредит ставкаси 14 фоиз этиб белгиланди\n11:40 | 21-12-2021\n«Оилавий тадбиркорликни ривожлантириш ва аҳолининг даромад манбаини кенгайтиришга доир қўшимча чора-тадбирлар тўғрисида»ги Президент қарори қабул қилинди. Бу ҳақда Адлия вазирлиги ахборот хизмати хабар берди.\nҚарорга мувофиқ, 2022 йилда оилавий тадбиркорликни ривожлантириш дастури доирасида мақсадли жамғармалар ҳамда Тикланиш ва тараққиёт жамғармасининг ресурслари банкларга йиллик 10 фоизда жойлаштирилади.\nШунингдек, имтиёзли кредитлар йиллик 14 фоиз ставкада:\nаҳоли ҳамда тадбиркорларга — 3 ойдан 6 ойгача имтиёзли давр билан 3 йилгача;\nчорвачилик, балиқчилик ва паррандачилик учун — 1 йилгача имтиёзли давр билан 3 йилгача;\nбоғдорчилик, узумчилик ва лимончилик, иссиқхона, қишлоқ хўжалиги техникаси ва асбоб-ускуналарни харид қилиш учун — 3 йилгача имтиёзли давр билан 7 йилгача;\nҲунарманд уюшмаси аъзоларига — 3 йилгача ҳамда айланма маблағларни тўлдириш учун 18 ойгача ажратилади.\nҚолаверса, кредитлар ҳоким ёрдамчисининг тавсияси асосида берилиши айтилган. Таъкидланишича, чорвачилик учун кредитлар камида 10 дан 50 бошгача четдан келтирилган наслли чорва молларини боқиш учун кичик фермаларни ташкил этишга берилади.\nМаълум бўлишича, 2022 йил 1 мартдан кредитлар тўлиқ рақамлашган ҳолда оилавий тадбиркорликни ривожлантириш дастурларининг ягона электрон платформаси орқали тақсимланади.\nАввалроқ Президент Оролбўйи минтақасида тадбиркорликни ривожлантиришга оид фармонни имзолагани хабар қилинганди. Шунингдек, айрим маҳаллаларда тадбиркорликни қўллаб-қувватлаш учун 100 миллион доллар ажратилиши маълум қилинган.


Ижро юзасидан партиявий мониторинг\nРукн 23 November 2017 16:23 279\nO‘zLiDeP Наманган вилоят, шаҳар ва туман кенгашлари, бошланғич ташкилотлар, маҳаллий кенгашлар депутатлари ҳамкорликда иш юритиб, ижтимоий-иқтисодий ривожланиш дастурлари ижросини назорат қилиш, жойлардаги муаммоларни бартараф этишга партиявий воситалар билан кўмаклашмоқдалар.\n– Партиянинг ҳар бир туман ёки шаҳар Кенгаши биттадан инвестиция лойиҳасини назоратга олган, – дейди партия вилоят Кенгаши масъул ходими Мусохон Юсупжонов. – Масалан, Уйчи туманидаги “Турсунмирзо текстил” масъулияти чекланган жамияти ҳам тегишли йўналиш бўйича давлат дастурига киритилган бўлиб, унинг ижроси бўйича изчил мониторинг олиб бориляпти.\n– Тикувчилик ва трикотаж маҳсулотлари ишлаб чиқаришга ихтисослашган корхонамизда умумий ҳисобда 1 миллиард сўмдан зиёд маблағ ишлаб чиқаришни йўлга қўйишга сарфланди, – дейди корхона раҳбари Ҳасанбой Маматов. – Тижорат банкидан 250 миллион сўм миқдорида кредит олдик. Маҳаллалардан 80 нафар аёлни ишга жалб этдик. Бўш ўринларга янги ишчиларни қабул қилиш мақсадида туман Бандликка кўмаклашиш марказига эълон ҳам бердик. Бизга ҳуқуқий, ташкилий ва бошқа жиҳатлардан ёрдам бераётган O‘zLiDePга миннатдорлик билдирамиз.


Сурия режимининг қисқа тарихи ва таърифи « O'zbekiston ERK Demokratik Partiyasi\nСурия режимининг қисқа тарихи ва таърифи\nРусия ва Хитойнинг Асад режимини қўллаб қувватлашларининг сири эса янада соддароқдир. Бу икки давлат “Араб баҳорининг” шарққа қараб ёйилишидан ўлгудек қўрқадилар.\n20 July 2012 - 7:25\nСуриянинг яна бир исми Шом (яъни Дамашқ) диёридир. Шом эса Ислом маданиятининг марказларидан бири, кўплаб саҳоба, тобеинлар ва Ислом олимларига ватан ҳисобланади. Бу диёр 16 асрдан то 20 асрларнинг бошларига қадар, яъни 400 йилга яқин Усмонли давлати таркибида эди. Сурия биринчи дунё уруши йилларида ғарбликлар томонидан Усмонли халифалигидан ажратилди. 1920 йилдан 1946 йилгача Франция мустамлакаси эди. (http://tr.wikipedia.org/wiki/Suriye). 1946 йилда мустақилликка эришди. 1958 йилда Миср ва Сурия Араб Жумҳуриятлари Иттифоқни қурдилар, аммо бу иттифоқнинг умри фақат 3 йил давом этди.\nСурияда 1963 йилдан эътиборан БААС, яъни араб социалист миллатчилар партияси ҳукуматни қўлга киритди. Бу партия ўз ғоясининг Ислом динига зидлиги билан машҳурдир. 1970 йилда Асад оиласи партиянинг хўжайини бўлди ва диктатор Ҳофиз Асад 2000 йилгача Суриянинг раҳбари бўлиб келди. У ўлгандан кейин ўғли Башшар Асад тахтга ўтирди…\nАсад режимининг моҳияти фақатгина БААС партиясининг ғояларидан иборат эмас. Диктатор Асадлар Сурияда озчиликни (тахминан 12%) ташкил қиладиган Нусайрийлар тофидасидандир. Бу диний секта Исломдан ажралиб чиққан, шиаликка яқин, Исломнинг ва Насронийликнинг баъзи жиҳатлари ва маҳаллий халқнинг баъзи урф одатларидан ўзига сохта “дин” ясаб олган тоифадир. Шунинг учун ҳам Нусайрийлар шиалар каби сунний мусулмонларнинг энг ашаддий мухолифлари ҳисобландилар. Сурия аҳолисининг асосий қисми (80% га яқини) сунний мусулмонлардан иборат бўлгани учун ҳам Асад режими доимо сунний мусулмонларни ўзларига рақиб кўрган ва давлатнинг бутун имкониятларини суннийларни назорат остида тутиш учун ишлатиб келган. Ушбу сабаб билан сўнгги 40 йилда Суриядаги диктатура режими фавқулодда ҳолат шартлари билан мамлакатни бошқарган. Сунний мусулмонларга ўзлари истаган шаклда жамоатлар тузишга ҳеч қачон рухсат бермаган Асад режими минтақада асосий исломий ташкилот бўлган “Иҳвони муслимин” ташкилотига аъзо бўлганларни ўлим жазоси билан жазолантирган. 1982 йилда сунний мусулмонларнинг эркинлик талабларига диктатор Ҳофиз Асад ваҳшийлик билан жавоб берган ва 30 мингга яқин, баъзи манбаларга кўра эса 50 мингга яқин кишини қатл қилганди.\nБугунги кунда ҳам Суриядаги қонли воқеаларнинг асосий сабаби ботил эътиқодли Нусайрийлар тоифасининг сунний мусулмонларга қарши душманлигидан иборатдир. Диктатор Башшар Асад ўлкасида бўлаётган воқеаларни ғарбликларнинг ўйини, дея кўрсатишга уринаётган бўлсада, аслида “Араб баҳоридан” илҳомланган сунний мусулмонлар Нусайрийлар диктатурасига қарши оммавий норозилик намойишларини бошлатгандан кейинги воқеалар ҳозирги кунда фуқаролар уруши ҳолини олди. Албатта диктатор Асад режими ташқаридан ёрдам олмаганида ёлғиз ўзи адолат талаб қилиб чиққан мусулмон халққа қарши тура олмас эди. Аммо Эрон, Русия ва Хитойнинг моддий ва сиёсий қўллаб қувватлаши натижасида Асад режими Суриялик мусулмонларни ваҳшийларча қатл қилишда давом этмоқда. “Араб баҳори” Сурияга етиб келгандан кейин, 20 мингга яқин мусулмонлар диктатор Асаднинг қурбони бўлдилар.\nХўш, нега юқорида номи зикр қилинган давлатлар Башар режимининг дўстига айланганлар? Эрон режими Асад режими билан ақидавий ва жуғрофик сиёсий жиҳатдан “биродар”дир. Юқорида айтилгани каби нусайрийлар тоифаси шиадан ажралиб чиққан ва Ислом динининг тамалларидан узоқлашиб кетган бўлса ҳам, нусайрийлар сунний мусулмонларга мухолиф бўлган шиаларга ўзларини яқин ҳисоблайдилар. Шунинг учун ҳам Асад режими билан Ливандаги шиалар орасида жуда яқин ҳамкорлик мавжуддир. Яъни, Асад режимининг даф бўлиши билан Эрон минтақадаги таъсирини жиддий равишда йўқотиши муҳтамалдир. Эроннинг Суриядаги диктаторликни қўллаб қувватлашининг сабабларидан бири, шиалар кутаётган имом Маҳдийнинг Шом диёридан чиқишидир. Шиа эътиқодига кўра Имом Маҳдий 4 ёшида йўқолиб қолган ва у қайтиб чиққанда шиаликни дунёга устун қилади…\nРусия ва Хитойнинг Асад режимини қўллаб қувватлашларининг сири эса янада соддароқдир. Бу икки давлат “Араб баҳорининг” шарққа қараб ёйилишидан ўлгудек қўрқадилар. Чунки бу инқилобларнинг дейлик, Кавказ ва Ўрта Осиё минтақаларига тарқалиши Русия, Хитой ва Ўрта Осиё даги юз миллионларча мусулмонларни ҳаракатга кечириши мумкин…\n20 июль 2012 йил.


Кераксиз матоҳни қадрли буюмга айлантириш санъати – Kun.uz’да «Оптимист» лойиҳасининг илк сони – КУН УЗ\nГлавная / Без рубрики / Кераксиз матоҳни қадрли буюмга айлантириш санъати – Kun.uz’да «Оптимист» лойиҳасининг илк сони\nanvarj63 25.11.2019\tБез рубрики Comments Off on Кераксиз матоҳни қадрли буюмга айлантириш санъати – Kun.uz’да «Оптимист» лойиҳасининг илк сони 34 Показы\nKun.uz ўз йўналишида ютуқларга эришаётган, ҳаётга позитив нигоҳ билан қарайдиган, қийинчиликларни некбин руҳда енгиб ўтишга ҳаракат қиладиган, янгича фикрга эга ёшлар ҳақида ҳикоя қилувчи «Оптимист» лойиҳасини бошламоқда.\nЛойиҳанинг биринчи қаҳрамони – Тошкентда кичик шахсий устахонасига эга Музаффар Юсупов.\nУ кераксиз нарсаларни қайта ишлаб, уларни одамларга қадрли буюмларга айлантиришнинг янгича йўлини топган. Ҳар хил кўчма чироқлар, совға қутилари, таклифномалар ясайди. Турли бўйинбоғлар ҳам тикади.\n«Устахона шароитида ишлаётганимга кўп бўлмади. Лекин илк ишларимни болалигимда – меҳрибонлик уйида тика бошлаганман. Ранг-барангликни ва уни одамларга улашишни яхши кўраман.\nАсосий хом ашёни кўчадан топиб олиб келаман. Кесилган ёки арраланган ёғоч бўлакларини, шохларни йиғиб келиб, турли нарсалар ясайман. Бундан ташқари, кераксиз қутилар, бўшаган идишлар ёки турли қисмларни ҳам йиғиб, ҳар хил кўринишдаги сувенир, кўчма чироқлар ясайман», – дейди суҳбатдошимиз.\nМузаффарнинг айтишича, кераксиз буюмларни саралаётган пайтда одамлар ҳар доим ҳам тўғри муносабатда бўлавермайди.\n«Мана шу кераксиз чиқиндилардан чиройли нарсалар ярата олишимга ишонаман», – дейди у.\n«Ҳар битта ишимнинг исми бор»\n«Баъзи ишларимни 2-3 ой давомида ясайман. Баъзилари эса муттасил ва тез меҳнат билан яратилади.\nМасалан, газета кўринишидаги кўчма чироқни 16 соат давомида тўхтамасдан ясаганман. Ёки миллий нақшдаги кўчма чироқлар ҳам ишлов бериш учун кўп вақт ва эътибор талаб қилади.\nҒиштдан ясалган кўчма чироқ учун ҳам анча вақтим кетган. Чунки ғишт жуда қаттиқ бўлгани учун унга ишлов бериш осон эмас.\nБу нарсаларни сотишни умуман хоҳламайман. Чунки уларни одамларга кўрсатмоқчиман. Ҳар битта ишимнинг ўз исми бор».\n«Бошқалар устимдан кулишига имкон қолдирмаганман»\n«Энг биринчи тиккан ишим эшак бўлган. Жуда чиройли чиққани учун тарбиячимиз олиб қўйганди. Кейин билсам, бизга ҳомийлик қилишни хоҳлаган инсонлардан бирига болалар номидан совға сифатида берган эканлар. Шундан сўнг жуда кўп нарсалар тика бошладим.\nБаъзида болалар ўйинчоқ тикаётганим учун устимдан кулишарди. Мен эса ўзимни хафа қилдирмаслик учун футбол ўйнашни яхши ўргандим ва улардан ўзиб кетдим. Кейинчалик стол тенниси, бадминтонда ҳам яхши натижалар кўрсатдим», – дея болалик хотираларини эслади қаҳрамонимиз.\nНега айнан Черчилл бренди?\nМузаффар яратган нарсаларини Уинстон Черчилл бренди билан танитишни хоҳлайди. Унинг айтишича, Британия тарихидаги энг таниқли бош вазирлардан бири умри давомида энг кўп бўйинбоғ таққан инсон сифатида тарихда қолган.\n«Бўйинбоғларни меҳр билан тикаман. Черчил эса уни умри давомида тақиб юрган», – дея изоҳ берди у.\nҚаҳрамонимиз яқин орада ўз ишлари тақдимотини ўтказишни режалаштирмоқда. Унинг энг асосий мақсадларидан бири – миллий нақшда ўзбек брендини яратиш.\nПред. АҚШ Шавкат Мирзиёевнинг амалдорлар ва ОАВ ҳақидаги сўзларига муносабат билдирди\nСледующая «Таксичилик осонми?» — Андижон-Тошкент йўналишида қатновчи ҳайдовчилар муаммоси


Билмайман, фолбин ҳам билмайди… « Ўзбекистон Халқ Ҳаракати\n10 March 2017 - 9:00\nИсломни ким қандай англайди-4\n3. Аллоҳ инсониятга ҳақиқат йўлини кўрсатиш учун қадим замонлардан бошлаб ўзлари ичидан бирини воситачиликка танлаб келган ва уларга фаришталар орқали илм ва маърифат илҳом қилган. Улар “расул” ёки “пайғамбар” деб аталадилар. Уларнинг энг охиргиси 570–632 йиллар мобайнида яшаб, Аллоҳ тарафидан топширилган шарафли вазифани мукаммал ўтаган Ҳазрати Муҳаммад саллолоҳу алайҳи васалламдир.\nМуҳаммад саллолоҳу алайҳи васаллам ақл ва ахлоқда баркамол, маънавий дунёси гўзал бир зот эди. У кишининг муборак сўзларидан намуналар:\n4. Аллоҳнинг фаришталар орқали ўз пайғамбарларига жўнатган китобларига ишониш, хусусан, бизнинг муаллим пайғамбаримиз Муҳаммад саллолоҳу алайҳи васалламга нозил этилган Қуръони Каримни – Аллоҳнинг муқаддас китоби деб ишониш. Қуръони Каримда одам фарзандларига бу дунё ва охиратда зарур бўлган ўгитлар; аввал замондаги пайғамбарлар қиссалари, ҳар турли фойдали ваъзу насиҳатлар, дуо ва ибодат қилиш йўллари, дунёда қай тариқа умр ўтказмоқ низомлари ва турли шариат аҳкомлари келгандир.\nҚуръон қиссалари катта тарбиявий аҳамиятга эга бўлган бир бутун ибратлар занжиридир. Қуръоннинг асосий қисмини Яратувчини яралмишга танитувчи оятлар ташкил қилади. Қуръон ер, осмон, қуёш, тоғу тошлар, ўсимликлар ва ҳайвонлар, хуллас, ташқаридан бир доно ақлли куч идора қилиб турганини кўрсатувчи гўзал ва бепоён табиатни ўрганишга, борлиқ ҳақида фикр юритишга чақиради.\n5. Қайта тирилишга ишониш. Албатта бир томчи сувдан шу қадар мураккаб аъзоларга эга бўлган танани яратган Аллоҳга чириган, тупроққа айланган жасадни янгилаш – қайта руҳ индириш мушкул бир иш эмас.\nОдамнинг энг олий аъзоси бўлган бурунни олиб кўрайлик.\nБу бир оддий гўшт. Лекин у қандай қилиб ҳид сезади, буни фан ҳали аниқлай олгани йўқ, ҳолбуки, ҳид ўзи нима, деган савол ҳам ҳануз жавобсиз қолмоқда. Одамнинг асл хамиртуриши бўлган томчи сувда на гўшт, на суякдан асар бор эди. Ундан ҳар бир аъзоси минглаб академиклар, профессорларнинг бошини қотираётган мўъжиза – одамни яратган Зотга унинг чириган суяклари ва тўзиган тупроқларидан қайта ясаш ҳеч иш эмас.\n6. Инсоннинг ҳаёти иккига бўлинади: ишлаш ва имтиҳон дунёсидаги қисқа ҳаёти ҳамда жазо ва мукофот уйидаги абадий ҳаёти.\nЖаннат – ҳаётини Яратувчининг розилигини истаб, унинг фармонига итоаткорлик билан ўтказган софдил, хайрихоҳ кишиларнинг яшайдиган ҳақиқий ватанидир.\nДўзах – бебаҳо умрини нафсига қулчиликда ўтказган, ҳаёт ҳақиқатини тушунмаган жоҳилларнинг абадий жазоланадиган жойи.\nИнсон туғилганидан бошлаб ўтган ҳар дақиқа – унинг умр биносини бир чеккасидан бузишга бошлайди ва тугаш тарафига яқинлаштиради. Умр муҳлати битгач, ўтган ҳар қанча узун ҳаёти унга бир нафасда ўтгандек ёки ялт этиб чақмоқ чақнаб кетгандек туюлади.\nУмр муддати инсон ихтиёрига вақтинча берилган катта сармоядир.\nАқлли кишилар шошилиб, тадбиркорлик билан бу умр сармоясидан фойда ундириб қоладилар. Улар умрларини Яратувчининг маърифати ва муҳаббатига, эзгулик ва хайрихоҳликка, ўзини комил инсон қилишга сарфлайдилар.\nАллоҳ розилигини топиш учун қилинган ҳар бир эзгулик зое кетмайди.\nУлар синов муддатини ўтаб боришлари билан, ўзларидан илгари бориб турган амаллари савобига жаннат саройларидан сотиб оладилар.\nНодонлар умр сармоясини туганмас деб ўйлашади; улар бу умр сармоясини беъмани маишатга, нафс-ҳавога сарфлашади, фойда чиқариш у ёқда турсин, сармоя эгаси олдига қуруқ қўл билан боради ва қандай жазога ҳукм қилишини кутишдан бошқа чора тополмай туради.\nЖаннат Аллоҳнинг ясатилган зиёфатхонаси, унга ўзини разолатдан тозалаган покиза кишиларгина киритилади. Ҳаёт ҳаммомидан ўзини шайтоний нафс ва кибрдан, худбинлик ва худпарастлик кирлигидан тозаламай чиққан кишиларга бу зиёфатхонага киришга йўл йўқ!\nШу маънода Навоий:\n7. Тақдирга ишониш.\nТақдир ўлчов маъносидадир.\nАллоҳ бутун борлиқни муайян ўлчов ва қонуният асосида яратган.\nОламдаги барча ўзгаришлар, ҳодисалар Яратувчи асос солган қонунга, ўлчовга мувофиқ бўлади. Тақдир ва ихтиёр мазкур қонунлар мажмуаси доирасида фаолият кўрсатади. Оқибатларнинг ижобий ёки салбий тус олиши, тақдир ва ихтиёр соҳибининг не қадар илоҳий қонунлар билан уйғун ҳаракатланишига боғлиқ. Қонунларга терслик кўрсатилган ўринларда терслик, ҳамоҳанглик мавжуд ўринларда омад ва илгарига силжиш рўй беради.\nАллоҳ яратган муайян қонунлардан ташқарида на қуёш ва ой, на-да инсон ҳаракатлана олади. Аллоҳнинг ирод қилганидан ташқарида мавҳумод ҳукм суради. Бу – йўқлик деганидир. Йўқликни на хаёлда гавдалантириб бўлади, на-да тасаввур қилиб бўлади.\nЖарроҳ беморнинг қорнини ёраётганини кўрган жоҳил одам уни жаллод деб ўйлайди. Бу заҳматнинг остидаги ҳикматни тушунмайди. Шунга ўхшаш, инсоннинг бошига тушган мусибатлар: ўлим, касаллик, очлик, муҳтожлик – барчаси остида биз билмаган ҳикматлар яширингандир.\nАгар касаллик бўлмаганда эди, киши соғлиқ, хотиржамлик қадрини билмаган бўларди.\nАллоҳ ақл ва ихтиёр бериб ёмонликни яхшилик билан қайтаришга, очликни овқатланиш билан, касални даволаниш, камбағалликни ишлаш билан даф қилишга буюрган.\nБарча яхшилик ҳам, ёмонлик ҳам Аллоҳ асос солган қонуният ўлчовидан ташқари эмас деб ишониш иймоннинг ажралмас бир қисмидир.\nТақдирга ишонган киши мусибатларда ўзини йўқотмайди. Аллоҳдан савоб умид қилиб, нажот йўлини излайди, ютуқлар олдида эсанкираб қолмайди. Тақдирга ишонч мўминга сабот, олға интилиш, қўрқмаслик ва қалбига бошқа йўл билан етиб бўлмайдиган лаззатли ором бағишлайди.\nОламда ҳеч иш пала-партиш эмас экан, демак, ифлос, разилона ҳаракатлари оқибатидан яна яхшилик кутиш ёки қилган яхши амалларнинг зое кетишидан умидсизланиш тақдир эътиқодига бутунлай хилофлиги ўз-ўзидан тушунарли бўлса керак!\nФалакдан эзгулик келиши тайин,\nдеган экан машойихлардан бири.\nПайғамбаримиз Муҳаммад саллолоҳу алайҳи васаллам “дин покликдир” дейдилар.\nИслом – киши маънавий дунёсини инсонийликка номуносиб бўлган барча қабоҳат ва разолатлардан пок тутувчи беназир восита бўлиш билан бирга бадан соғлиги учун тозаликка ҳам катта аҳамият беради. Чунки бадан тозаланмагунча кўнгил равшан бўлмайди, хира кўнгил эзгулик ҳис-туйғуларидан маҳрумдир. Шундай экан, бизлар ҳар сонияда ҳам маънан, ҳам жисмонан покланиб туришга руҳиятимизни мосламасак, охират кунида бўладиган катта маъракага ҳақиқий тайёргарлик билан бора олмаймиз.\nИнсон ҳаёти ҳайқириб оқгувчи бир дарё бўлса, мана шу дарёнинг икки қирғоғининг бирида эзгулик соҳили, иккинчисида жоҳилият соҳили қўним топган.\nУмр дарёси одамизод яралган кундан буён ҳар икки соҳил орасида талош бўлиб келади.\nЭҳтиёж сувига айланган жоҳилият баъзида дарёнинг ўзанини оқаваларга тўлдириб, лойқалатиб оқса, баъзида маънавият гултожи бўлмиш маърифат чиркинликлар билан тўйинган лойқаларни ўз йўлидан супуриб ташлаб, жаннатнинг зилол сувидек зумратланиб оқишни бошлайди.\nБир-бирларининг тирикликларини таъминлаб турувчи бу икки унсур инсонийлик жамияти тараққиёти учун ўта муҳим омил бўлиб, уларнинг бир-бирларига нисбатан чуқур зиддиятлари мусобақаси кимошди савдосидаги сингари авж олиб турмаганда, ақл ва идрок таназзулга учраб, одамийлик кўчаларини ёввойи ўтлар босган бўларди.\nКўпгина жамиятларда узоқ йиллардан буён жоҳилият соҳилларини маърифатпарварлик соҳиллари ўз назорати остида сақлаб келаётган бўлса, бизнинг жамиятларда маърифатпарварлик соҳилларини жоҳилият соҳиллари ўз таъсирида ушлаб келади.\nМаърифатпарварлик хислатлари ҳукмронлик қиладиган жамиятларда халқ вакиллари – зиёлилар, раҳнамолар ва раҳбарларнинг кўз қарашлари нисбатан шаффоф, ўзлаштирган билимлари асосли ва ниятлари холис, ўзлари бир-бирлари билан яқин маслакдош, ҳамкор бўлганлари учун ҳам натижалар кўпроқ инсонпарварлик ҳосилларини бераётгани сингари, айтганларимизнинг акси бўлган жамиятларда халқ бошида турганларнинг халқнинг орзу-умидларига тескари ҳаракатланиши, албатта, асрлар асносида тескари натижалар бериб келмоқда.\nБу икки ҳолат алоҳида-алоҳида халқларнинг хос ғалабалари ёки мағлубиятлари бўлмай, умуминсониятнинг биргаликдаги қўлга киритган ғалабалари ва муштарак мағлубиятлари эканлигини назаримиздан қочирмаслигимиз зарур…


Ироқдаги АҚШ ҳарбийлари Саддам Ҳусайн тарафдорларига нисбатан шиддатли ҳужумларини бошлади.\nАҚШ ҳарбийлари етакчилигидаги коалиция кучлари вертолëтлар ëрдамида снарядлардан Саддам Ҳусайннинг она шаҳри Тикритдаги муайян жойларни ўққа тутган.\nБу каби амалиëтлар Бағдодда ҳам ўтказилди. Халқаро ахборот агентликлари тунги амалиëтлар овози бутун шаҳар бўйлаб эшитилганини хабар қилди.\nШунингдек, якшанба куни АҚШ ҳарбийлари Киркук ëнида жанггарилар базаси мавжудлиги тахмин қилинган ҳудудга сунъий йўлдош ëрдамида 225 килограмлик ракета отган.\nАҚШнинг бундай ҳаракатларига шанба кунги ҳодиса сабаб бўлмоқда. Шу куни АҚШ ҳарбийларига тегишли икки вертолëтнинг ҳавода тўқнашуви оқибатида 17 киши ҳалок бўлди.\nАҚШ ҳарбийлари вертолëтлардан бирига қарата ердан ўт очилиши натижасида тўқнашув юз берган бўлиши мумкин, деган фикрда.\nШунингдек АҚШ Президенти пайдо бўлган Саддам Ҳусайн овози тарғибот мақсадида ишлатилаëтгани ҳақида фикр билдирди:\n- Сиз буни тарғиботлигини биласиз. Биз мақсадимиз амалга ошмагунича Ироқни тарк этмаймиз. Озод ва тинч Ироқ мамлакат тарихига айланади. Агар бу ҳақиқатдан ҳам Саддам Ҳусайн овози бўлса, аминманки, у бизни мамлакатни тарк этишимизни хохлаяпти, - деди АҚШ Президенти.\nТахмин қилинаëтган Саддам Ҳусай овози бир неча кун олдин “Ал-Арабия” телекомпанияси орқали эфирга узатилган эди.


Тўнғич қизимга мактуб\nМунис қизгинам, бир иш қилишингдан олдин обдон ўйла, шошма-шошарлик қилма, қатъий қарорингдан кейинги воқеалар кетма-кетлигига мендек жавоб берма. Ҳаётда ҳамма нарса бўлади, мабодо сенга нисбатан зулм ва ноҳақликлар бўлса барчасини Аллоҳга ҳавола эт, бандасига эмас. Неки сўрасанг, Аллоҳдан сўра, беминнат ёрдамчи, ягона илоҳдир. Ҳар бир нарсани Аллоҳга таваккал қилиб бошла, ошкораю пинҳона ёд эт.\nМушкул вазият ва қийинчиликларга бардош қилиш билан кўп ютуқларни қўлга киритиш мумкин. Ҳаётдаги оғир кунлар келгусидаги мусибатли кунларга бардош беришда мадад бўлади сенга. Бу дунё ўткинчи бўлибгина қолмай, синов-имтиҳондир ҳам. Ҳеч қачон нотаниш одамлар суҳбатида бўлма, эътиқод-амалинг Буюк Қуръони карим ҳамда Пайғамбаримиз соллаллоҳу алайҳи васаллам ҳадислари бўлсин. Илм олишда дангасалик қилма, диний ва дунёвий билимларингни кучайтир. Аллоҳга ибодат қилиб ота-онанг ҳаққига ҳам дуо қил қизим. Ўрганганларингни жигарларингга ҳам ўргат, мабодо мен улгурмасам...\nБилмайман, сенга қандай синовлар келади. Хотиржамликка чўмилиб, ғафлатда қолма.\nМенга синов фақат турмушдан келди. Чунки мен хотиржам эдим. Оилавий масалаларда чин дилдан, очиқ кўнгиллик ила фақат яхшиликларга ошно бўлиб эр ва қариндошлар масаласида қўлимдан келганча тиришиб ҳаёт бошладим. “Ўзинг яхши – олам яхши”. Ҳар бир ишни холис Аллоҳ учун қилсам, бундан ким айб топади шиорларим ила бошлаган турмушимда совуқ, изғирин, бўронлар бошланган. Ҳар бир ишни икки томони бўлгани ҳолда фақат салбий кашф этила бошладим.\nҚалбингни Аллоҳдан ўзгасига топширма. Эвазига алам оласан. Атрофингдаги бузғунчи, ғийбатчи, дилозор кишиларга фақат ачиниш кўзи билан қарагин, зинҳор нафратланма, улар сен орқали, сен улар орқали синаляпсан, сабрли бўл. Балки сенга ҳақларингга риоя этадиган, Аллоҳнинг омонатига эҳтиёткорлик билан муомала қилгувчи куёв насиб этар. Аммо ҳеч нарсадан хотиржам бўлма. Ҳаётда сен кутмаган зарбалар бўлиши мумкинлиги ҳақида ҳам ўйлаб қўй. Охират азобларидан дунё азобларини устун қўйма. Жаннат ҳақида кўпроқ фикр юрит, дунё матоҳидан юз ўгир. Ҳар бир нарсанинг ҳикмати бор. Зеро, Аллоҳ берганни олиб қўйгувчи йўқ, бермаганини тортиқ қилувчи йўқ. Аммо сенга бераётган насиҳатларимга амал қилишим шу ёшда ўзгаришим қийинроқ бўлмоқда. Яшаб турган уйимни амманг меники дейиши, миниб турган машинамизни амакинг бошқани номига расмийлаштиришига роса жазавам тутди. Ҳар доим ҳар хил нарсалар эгри йўллар ахтаришлари асабимнинг, соғлигимнинг йўқолишига сабаб бўлди. Дунё матоҳи учун куюнма, майли юлғучларга бер уни. Эвазига соғлигингни асрайсан. Қизим ҳаттоки оғзингдаги луқмани тортиб олишлари ҳам мумкин, аммо қалбингда “нега?” деган савол туғилмасин – азобинг ортади. Шукр қилки “ҳақхўрлар” имонингни олишга қодир эмас. Ўшалар ачинишга лойиқ бўлмасалар-да ачин ва қўл силта.\nҚизим биров нарса берса севинма, миннати ўлдиради. Бировлар ёрдамига умидвор бўлма, кутма... Нафсингни ҳар томонлама енг, кўпроқ китоб ўқи, қалб гапга ўчлигини ҳам йўқот. Ҳасратларингни ўзгаларга айтиш ила енгил бўлишни ўйлама ҳам. Дўстинг Аллоҳ, дардкашинг онангдир. Мен йўқ бўлсам сингилларингга суян, ишон. Оила ва фарзандларини энг охирги ўринга қўйишини олмаган-да даданг рисоладагидек турмуш ўртоқ, аъло даражадаги отадир. Баъзи хислатларидан яқинлари фойдаланишади, халос.\nҚорани оқдан ажрата оладиган ёшдасан. Илмли бўлсанг, сабрли бўласан. Сабрли бўлсанг, ҳеч кимнинг зулми ўтмайди. Баъзида сендаги жаҳлни кўриб ҳайрон қоламан, бу қаердан келди. Вазмин ва имонли бўл. Чегараларни аниқлаб, ҳадлардан ўтма. Ҳаётни, сенга берилган умрнинг ҳамда имкониятларнинг қадрига ет. Бошимдан ўтганларини шикоят қилиб эмас, ибрат бўлсин деб эслатдим. Шайтоннинг макрларидан эҳтиёт бўл деб айтдим. Аслида улар ҳам ёмон одамлар эмас...\nЎзингни бегоналарнинг ёмон назаридан асра қизим!\n3984 марта ўқилди\nДругие материалы в этой категории: « Қизларга айтарларим\tЭрига итоатсиз аёлнинг дуоси қабул бўлмайди »\nҲаммаси юзингизда маълумдир!\nҚуръони каримдан 10 та мисол\nБухорони “Қуббатул ислом” қилган зот\nУламоларнинг Набий соллаллоҳу алайҳи васалламга муҳаббатлари\nНишонга урилган гаплар: “Момақалдироқ гумбурлаганда, ҳазрати Умар розияллоҳу анҳу: “Раҳматининг овози шунчалик бўлса, азобининг овози қандай экан?!” дедилар”\n22.03.2019 й. Тежамкорлик – ярим ризқ\nАсалари ҳақида ноёб фактлар\nИмом Молик раҳимаҳуллоҳ: "Расулуллоҳ соллаллоҳу алайҳи васаллам ётган шаҳарни ташлаб кетишни ёқтирмайман"\nРасулуллоҳнинг либосида кафанланган саҳобия\nНишонга урилган гаплар: “Қудуққа туфлама, бир кун ундан ўзинг ҳам сув ичишинг бор”\nАраб тилининг бойлиги\nБарака нима ўзи?\nЭркакларнинг соч олдириши ҳақида\nҚалбнинг гўзаллиги Аллоҳ таолодан қўрқиш биландир\nКўпчиликнинг ҳаққидан эҳтиёт бўлайлик\nАҳмоқнинг катта-кичиги бўлмайди?\nНишонга урилган гаплар: “Гўзаллик қаерда?” деб сўрасалар, “Аллоҳ таолодан ҳаё қиладиган юзларда” деб жавоб бергин!”\nАллоҳ яхши кўрган бандалар\nРажаб ойи ҳақида\n15.03.2019 й. Алдов ва фирибгарлик – оғир гуноҳ\nҲаё инсон саломатлиги учун ўта муҳимдир!\nМусҳафларни ёзиш ва нашр қилиш тарихига бир назар\nНишонга урилган гаплар: “Бировнинг устидан ғалаба қозонган кучлидир. Ўз нафсининг устидан ғалаба қозонган эса кучлироқдир”\nНишонга урилган гаплар: “Эй одам боласи, сен кунлардан иборатсан. Агар бир кун ўтса, сенинг ҳам бир қисминг кетган бўлади”\nҚириқ тўрт хонадонда хурсандчилик\nРасулуллоҳ соллаллоҳу алайҳи васаллам ҳақларида сўзлаб беринг\nЎзингиз ҳақингизда биласизми?


2. БАҚАРА СУРАСИ, 204–207 ОЯТЛАР\n- Нояб 14, 2020\nوَمِنَ ٱلنَّاسِ مَن يُعۡجِبُكَ قَوۡلُهُۥ فِي ٱلۡحَيَوٰةِ ٱلدُّنۡيَا وَيُشۡهِدُ ٱللَّهَ عَلَىٰ مَا فِي قَلۡبِهِۦ وَهُوَ أَلَدُّ ٱلۡخِصَامِ٢٠٤\n204. (Эй Муҳаммад), одамлар ичида шундайлари ҳам борки, унинг дунё ҳаётидаги гаплари сизга ажиб туюлади. У Исломга ашаддий хусуматда бўлгани ҳолда дилидаги нарсага Аллоҳни гувоҳ қилади.\nАллоҳ таоло Пайғамбарига хитоб қилиб айтяптики, одамлар ичида шундайлари бор: уларнинг дунёдаги гаплари сизга ажабланарли туюлиши мумкин. Бундайларнинг сиз олиб келган динга хусумат ва душманликлари шунчалар қаттиқки, улар дилидаги нарсага Парвардигорингизни гувоҳ қилади. Ато розияллоҳу анҳу: "Оятдаги "ан-нас" сўзи "ал-ҳайвон" маъносида", деган (Бухорий ривояти). Мазкур ояти каримада зикр этилган шахс Ахнас ибн Шурайқ ас-Сақафий исмли бир мунофиқ эди. У Пайғамбаримиз соллаллоҳу алайҳи васаллам ва бошқа мусулмонлар ҳузурида Исломга кириб, ўзининг имони мустаҳкам экани ҳақида жуда ажойиб гапларни гапириб, ҳаммани ишонтиради. Мусулмонлар олдидан чиқиб, ўз қабиласига қайтиб кетаётганида эса, мусулмонларга қарашли далаларга ўт қўйди, уларга тегишли туяларни сўйиб ташлади. Бундай кимсаларнинг Ислом динига ва мусулмонларга қаттиқ хусумати Аллоҳ таолодан асло яширин қолмайди. Ҳазрати Оиша розияллоҳу анҳо: "Пайғамбар алайҳиссалом: "Аллоҳ энг ёмон кўрадиган одам адовати қаттиқ кишидир", деганлар (Бухорий ривояти).\nوَإِذَا تَوَلَّىٰ سَعَىٰ فِي ٱلۡأَرۡضِ لِيُفۡسِدَ فِيهَا وَيُهۡلِكَ ٱلۡحَرۡثَ وَٱلنَّسۡلَۚ وَٱللَّهُ لَا يُحِبُّ ٱلۡفَسَادَ٢٠٥\n205. У юз ўгирганидан сўнг Ер юзида бузғунчилик ҳамда экин ва наслларни ҳалок қилиш мақсадида ҳаракат қилади. Аллоҳ эса бузғунчиликни ёмон кўради.\nАхнас каби мунофиқ кимсалар ҳар қадамда мусулмонларга бирор зарар етказиш пайидан бўлади: уларнинг экинзорларини пайхон қилиб, далаларига ўт қўяди, ҳайвонларини ёки бола-чақаларини ўлдиради, юртларини вайрон қилади. Ана шундай ёвузликлар ва фитналар қилиш учун чор атрофга зир югуради. Аммо Аллоҳ таоло бузғунчиликни ёмон кўргани учун уларнинг бу зулм ва кирдикорларига яраша жазоларини беради. Мўмин доимо узр истайди, мунофиқ эса, айб истайди. Мўмин барча халойиққа нисбатан кўнгли пок бўлади. Мунофиқ эса, унинг тескариси бўлади. Ҳеч бир кишини Аллоҳ таоло икки қалбли қилиб яратган эмас, яъни, киши бир пайтнинг ўзида ҳам динли, ҳам динсиз бўла олмайди. Бир қалбга бир нарса сиғади: ё имон ёки куфр ёхуд нифоқ. Очиқ инкорчи кофир дейилади, таши бошқа, ичи бошқа одам мунофиқдир. Охират кунида ҳамма одамлар қайта тирилишига, бу дунёда қилган амалларининг ҳар зарраси учун мукофот ёхуд жазо олишига ишонмаган одамдан яхшилик чиқиши, аҳдига вафо қилиши қийин иш. Бу ҳақиқатни мусулмонлар яхши тушуниб олишган. Динсиз, ихлоссиз, фисқу фужурга берилган, ёлғончи, ибодатсизларни гап-сўзи, юриш-туришидан билиб олса бўлади.\nوَإِذَا قِيلَ لَهُ ٱتَّقِ ٱللَّهَ أَخَذَتۡهُ ٱلۡعِزَّةُ بِٱلۡإِثۡمِۚ فَحَسۡبُهُۥ جَهَنَّمُۖ وَلَبِئۡسَ ٱلۡمِهَادُ٢٠٦\n206. Унга "Аллоҳдан қўрқ!" дейилганида ҳам ғурури гуноҳга бошлайверади. Унга жаҳаннам кифоядир, у ниҳоятда ёмон жойдир.\nБу мунофиқнинг ҳолати бўлиб, у ташида хушомад билан ҳар сўзига Худони гувоҳ қилади ва: "Менинг дилимда ҳам Исломга муҳаббат бор", дейди. Мунофиқ гоҳ имонга, гоҳ куфрга яқинлашиб туради. Торози палласи имон тарафга босиб қолса, имонга яқинлашади, куфр тарафига оғса, у ҳам куфрга яқинлашади. Мунофиққа ваъз-насиҳат қилсанг, қулоғига илмайди. Аллоҳни эслатсанг, кибр ила ўзини юқори тутади. Гуноҳи, хатоси ва камчиликлари билан гердаяди, Аллоҳдан уялмайди ҳам. Ҳолбуки, кунда-кунора: «Юрагимдаги нарсага Аллоҳ гувоҳ!» деб қасам ичади. Мунофиқ кофирдан ҳам ёмон. Шунинг учун мунофиқ дўзахнинг энг чуқур ерига ташланади. Мунофиқнинг Исломга душманлиги бошқаларникидан қаттиқроқдир, иложи бўлса, ҳамма ёқда бузғунчилик қилиб, Ер юзидаги экинларнию ва инсон ҳамда ҳайвон наслларини йўқ қилиб ташласа! Бундайларга насиҳат қилинса, унинг зиддига иш тутади. Саодат асрида яшаган Ахнас исмли ўша мунофиқда юқоридаги сифатларнинг ҳаммаси мавжуд эди. Бу кимса Пайғамбаримиз Муҳаммад алайҳиссалом билан худди шундай муомала қилар эди.\nوَمِنَ ٱلنَّاسِ مَن يَشۡرِي نَفۡسَهُ ٱبۡتِغَآءَ مَرۡضَاتِ ٱللَّهِۚ وَٱللَّهُ رَءُوفُۢ بِٱلۡعِبَادِ٢٠٧\n207. Одамлар орасида Аллоҳ розилиги учун жонларигача тикадиганлари ҳам бор. Аллоҳ бандаларга меҳрибондир.\nБу комил мўминлар сифатидир, улар Аллоҳ розилиги йўлида, керак бўлса, жонларини ҳам қурбон қилишга тайёр туришади. Муфассирлар ушбу ояти карима ҳазрати Алий ибн Абу Толиб каррамаллоҳу важҳаҳу ҳақида нозил бўлган, дейишади. Пайғамбаримизнинг амакиваччалари ва куёвлари бўлган бу зот ёш бўлишларига қарамай, Исломни биринчилардан бўлиб қабул қилганлар ва умрлари охиригача шу диннинг равнақи йўлида фидокорлик кўрсатганлар. Ҳазрати Алий Табук ғазотидан бошқа барча ғазотларда Пайғамбар алайҳиссалом билан бирга бўлдилар. Табук ғазотида эса Пайғамбарнинг ўзлари ҳазрати Алини Мадинада амир қилиб қолдирган эдилар. Алининг бошларидан кўп синовлар ўтган, кўплаб ғазотларда байроқдор бўлганлар, Ислом душманларига қарши мардона жанг қилганлар. Алий ибн Абу Толиб тириклигида жаннат башорати берилган ўн саодатманд саҳобанинг (ашараи мубашшаранинг) бири эдилар. Олтмиш уч ёшларида хаворижлар қўлида ҳалок бўлганлар.\nБошқа баъзи муфассирлар эса бу оят Суҳайб Румий исмли саҳобий ҳақида нозил бўлган, дейишади. Суҳайб Маккадан Мадинага кетаётганида йўлда уни Қурайш одамлари таъқиб қилишди. У туясидан тушди ва ўқдонига ишора қилиб: "Эй Қурайш жамоаси, менинг камонда отишга қанчалик моҳир эканимни яхши биласизлар, барча ўқларимни отиб бўлгунимча ҳам менга бирорта ўқ теккизолмайсиз. Яхшиси, мени ўз ҳолимга қўйинг, Маккада қолдирган барча молларимнинг турган ерини сизларга айтиб берай", деди. Қурайш жамоаси рози бўлди. Суҳайб Мадинага эсон-омон етиб келганида Расулуллоҳ соллаллоҳу алайҳи васаллам: "Суҳайб тижоратда катта фойда қилди" деб башорат бердилар" (доктор Абу Халил Шавқий. "Атласул-Қуръан", Байрут, 2001 йил, 312-бет).\n1257 марта ўқилди\nДругие материалы в этой категории: « 2. БАҚАРА СУРАСИ, 197–203 ОЯТЛАР\t2. БАҚАРА СУРАСИ, 208–210 ОЯТЛАР »


23:47 / 02.08.2017\nАҚШ президенти Дональд Трамп томонидан таклиф этилган RAISE иммиграция қонун лойиҳаси АҚШда яшаш ҳуқуқини берувчи грин-карта виза лотереяларидан воз кечиш масаласини кўриб чиқмоқда. Бу ҳақда Оқ уй баёнотида айтиб ўтилган.\n“RAISE қонун лойиҳаси шубҳали иқтисодий ва гуманитар манфаатларга хизмат қилувчи виза диверсификация лотереясининг эскирган тизимини тугатмоқчи”, деб айтилган аризада.\nDiversity Visa дастури ёрдамида 1990 йилдан бери ҳар йили 55 минг муҳожир АҚШда яшаш учун танлаб олинади. Виза олиш учун инглиз тилидан муайян таълим даражаси ва уқувига эга бўлиш ҳамда АҚШ давлатининг «гарданида ўтириш” нияти йўқлигига ишонч ҳосил қилдириш керак. Лотереяда АҚШга ҳар йили 50 мингдан муҳожирни юборувчи давлатлар қатнашмайди. Шу сабабли жорий йилда лотереяда Бангладеш, Бразилия, Буюк Британия, Вьетнам, Гаити, Доминикан Республикаси, Ҳиндистон, Канада, Хитой, Колумбия, Мексика, Нигерия, Покистон, Перу, Сальвадор, Филиппин, Жанубий Корея ва Ямайка аҳолиси қатнашишларига рухсат берилмаган.\nРоссия аҳолиси 2005 йилдан 2010 йилгача лотереяда қатнаша олмаган. Бироқ 2011 йилдан бошлаб Россиядан АҚШга эмиграция пасайган ва россияликлар яна лотереяда ўйнаш имконини қўлга киритганлар.\nЎзбекистонликлар бир неча йиллардан бери грин-карта лотереясида иштирок этиб келмоқдалар ва ҳар йили ўртача 1,5 мингга яқин ўзбекистонлик АҚШда яшаш ҳуқуқини қўлга киритмоқда.


Супертармоқ лойиҳаси (2008) | www.ziyouz.uz\nБош саҳифа Илм ва фанТехнологияСупертармоқ лойиҳаси (2008)\nСупертармоқ лойиҳаси (2008)\nИнсониятнинг ўзаро алоқа ўрнатишга, ахборот излаш ва топишга бўлган катта эҳтиёжлари интернетни бугунги кун тсивилизатсиясининг ажралмас қисмига айлантириб қўйди. Илк даврда «фикр даҳолари»нинг мураккаб иш фаолиятида кўмаклашиш вазифаси юклатилган глобал тармоқ қисқа фурсат ичида мутахассислар назоратидан чиқиб кетиб, оддий фойдаланувчилар «қўлига ўтди».\nШундан сўнг олимлар ва илмий тадқиқот марказлари эскирган, тезлиги паст ва турли ишончли-ишончсиз ахборот билан лиммо-лим бўлган интернетдан воз кечишга қарор қилишди. Кенг қамровли бўлиши режалаштирилган мазкур лойиҳага ўша пайтдаёқ «Интернет-2» дея ном ҳам берилди. Қолаверса, бу илм аҳлининг глобал тармоқ фаолиятини янада самаралироқ қилишга бўлган яна бир уриниши эди.\nТараққиёт бир жойда тўхтаб турмайди. Мана, масалан, атиги бир неча йил олдин «жаҳон тўри» фақат матнлар ва статистик жадвалларидан иборат катта ҳажмдаги ахборот мажмуи бўлган бўлса, ҳозирда у ахборот етказиш каналлари орқали жуда катта тезликда етиб борадиган мултимедиа маълумотлари билан тўла. Шу билан бирга, интернет бугун ривожланишнинг шундай бир босқичида турибдики, бунда унинг кейинги тараққиёти қандай кечиши белгиланади. Тармоқ бир маромда яна такомиллашади ёки мутлақо бошқача, ҳозиргисига умуман ўхшамаган бир тизимга айланиб кетади, деган илмий фаразларга жавоб топилади.\nХўш, интернет 5, 10, 15 йилдан сўнг қандай бўлади? Узоқ муддатга қаратилган бирор-бир тахминни ўртага ташлашга ҳар кимнинг ҳам юраги дов бермайди. Чунки ҳар соҳа каби глобал тармоқнинг тараққиёти борасида аниқ бир нарсани башорат қилиб бўлмайди. Аммо яқин келажакда ҳаётга татбиқ этиладиган техника ютуқларига пойдевор қўйиш бугундан бошланади. Шу сабаб, агар амалга оширилаётган ишланмаларнинг истиқболли йўналишлари таҳлил этилса, унда интернетнинг биз, оддий фойдаланувчилар кўникиб қолган кўриниши қай даражада ўзгариб кетиши мумкинлигини олдиндан айтиш имкони пайдо бўлади.\nАслида «Интернет-2» номли лойиҳани амалда жорий этиш тўғрисидаги гап-сўзлар охирги уч-тўрт йил ичида жуда авж олди. Cnews.com сайтининг маълумот беришича, ҳозирга келиб биргина АҚШда лойиҳа 191та университет, 230дан ортиқ йирик корпорациялар ва илмий тадқиқот марказларида амалга оширилмоқда.\nХуллас, янгича интернет тармоғини яратиш зарурати ҳақида биринчи марта 1996 йилнинг октябрида гапирила бошланган. Ўшанда Чикагода 34та олий ўқув юртидан вакиллар йиғилиб, мазкур саволни ўртага ташлайдилар. Бир неча соатлик муҳокама ва мунозаралардан сўнг улар лойиҳада қатнашмоқчи бўлган ҳар бир иштирокчи томонидан йилига 500 минг долларлик сармоя киритиш йўли билан мазкур ишга қўл уришга келишишади. Кейинчалик 1997 йилда янги лойиҳа билан ҳукумат ҳам қизиқиб қолади ва уни қўллаб-қувватлайди. Ўша пайтда бу йўналишда иш олиб бораётган яна шунга ўхшаш «Янги авлод интернети — NGI» (Next Generation Internet) ҳукумат лойиҳаси ҳам амалда эди. Ана шунда бир-бирига яқин мақсадлар мужассам бўлган ушбу лойиҳаларни бирлаштириш таклифи пайдо бўлади.\nИбтидога яна бир назар\nБугунги кунда «Интернет-2» бизга одатий бўлган маълумотлар тизимининг иккинчи авлоди сифатида кўпчилик томонидан эътироф этилмоқда. Ибусинесс.орг сайтининг маълумот беришича, лойиҳа тўлиқ ишга тушганида интернет ҳозиргисига нисбатан 100 баробар катта тезликка эга бўлади. Аммо бошида янги лойиҳа устида бош қотиришга ундаган масала фақат бу эмас эди. Олдин қатор сабаблар туфайли юзага келган мунозарада одатий «жаҳон тўри»нинг камчиликлари таҳлил этилди.\nМаълум бўлишича, замонавий интернетнинг энг асосий муаммоларидан бири бу ундаги АйПи (IP) манзилларнинг камлигида: улар жами 4 млрд. атрофида бўлиши мумкин. Бир қарашда бу керагидан ҳам ортиқчага ўхшайди, лекин бундай манзилллар яқин келажакда етарли бўлмай қолиши турган гап, чунки ҳозирда ниҳоятда кўп электрон воситалар глобал тармоққа уланади. Иккинчидан, бу «жаҳон тўри»нинг онлайн (реал) тизимида катта ҳажмдаги ахборотлар, масалан, видео ёки аудио маълумотларни каналлар орқали узатиб беришга тайёр эмаслиги. Ўз навбатида бу телерадио кўрсатувларни интернет ёрдамида тўғридан-тўғри сифатли узатиш имкониятини пасайтиради. Яна бир эътиборталаб жиддий камчилик бу — тармоқда хавфсизликни таъминловчи механизмларнинг мавжуд эмаслигидир. Шу сабаб ҳам мазкур масалаларни ҳал этишга бўлган уринишлар натижасида «Интернет-2» номли йирик лойиҳа иш бошлаган. Янги тармоққа IPvb протоколи асос қилиб олинди. Илк ишланмалари 1992 йилдаёқ вужудга келган мазкур лойиҳа доирасида 1998 йили АҚШнинг энг йирик телекоммуникатсион корпорациялари ҳукумат билан биргаликда янги тармоқнинг бир «қисми»ни ишга туширишга муваффақ бўлдилар. Унинг ёрдамида мамлакат бўйлаб 100дан ортиқ энг катта университетлар ўртасида алоқа ўрнатишга имкон туғилди. Ўшандан буён лойиҳа маҳсулоти бўлган «Интернет-2» фақат ривожланди. 2003 йилдан бошлаб эса телекоммуникатсион ускуналарни ишлаб чиқариш билан шуғулланадиган кўплаб корхоналар оммавий тарзда IPvb протоколига мувофиқ ишлайдиган жиҳозлар чиқара бошлади.\nЎзига хосликлар — ютуқли жиҳатлар\nТўғри, дастлаб «Интернет-2» видеоконференция, мажлис ва илмий симпозиумлар ўтказиш учун кенг қўлланилди. Навбатдаги босқичда интерактив маърузалар, яъни биттасида ўқитувчи, иккинчисида талабалар бўлган турли университетлар ўртасидаги «телекўприклар» ташкил этиш синовдан ўтди. Кейинчалик профессор-ўқитувчилар бир пайтнинг ўзида мамлакатнинг турли ҳудудларида жойлашган бир нечта аудиториялар учун маъруза ўқишининг имкони ҳам туғилди. Бугун эса «Интернет-2»нинг потентсиал имкониятларига масофадан туриб обсерватория телескопларини бошқариш, олинган ахборотни ўша пайтнинг ўзидаёқ ўзаро алмашиниш, олисдан турли тажрибалар ўтказиш ва ҳ.к. киради. Буларнинг барчасини кузатиб, ҳали шундай давр келадики, бир шаҳарда бўлган беморни иккинчи ҳудуддаги шифокор масофадан туриб ҳам операция қила олади, дейиш мумкин.\nТадқиқотчиларнинг башорат қилишича, агар ривожланиш суръатлари шу ҳолда давом этса, «Интернет-2»дан тижорий мақсадларда ҳам фойдаланиш кенгаяди. Мисол учун, виртуал кинотеатрлар, турли онлайн интеллектуал ўйину интерактив шоулар, ўзига хос савдо кўргазмалари, телерадио форматда ахборот узатишнинг муқобил усуллари ва бошқа имкониятлар пайдо бўлади.\nШу ўринда айтиш зарур, IPvb протоколи олдингисидан кескин фарқ қилади. Энг катта фарқи манзил тизимидадир, чунки янги тармоқдаги протоколлар 4 эмас, балки 16 байтдан ташкил топган. Бу — эндиликда корпоратив маҳаллий тармоқлар битта таянч компютер орқали эмас, балки алоҳида-алоҳида компютерлар орқали уланиши мумкин, яъни улардаги тезлик сезиларли равишда катта бўлади дегани. Шунингдек, «Интернет-2» лойиҳаси доирасида мултимедиа технологияларга ҳам алоҳида эътибор берилди. Айнан шу жиҳат унинг ҳозирги интернетдан фарқини яққол намоён этади.\nОдатий тармоқда онлайн радиостанциялар ва телевидение каналлари фаолият юритади. Бироқ улар ҳеч қачон анъанавий ОАВга нисбатан оммавийлашмаган. Муаммонинг боши эса радио ва телеформатда ахборот узатишнинг техник жиҳатига бориб тақалади. Сабаби, мисол учун, 128 бит тезликдаги ахборотни узатиш учун сервер ҳар бир фойдаланувчи билан бирма-бир алоқа ўрнатиши ва уларнинг барчасига мутлақо бир хил маълумотларни етказиши зарур. Янги тармоқ туфайли эса фойдаланувчиларнинг бутун гуруҳига битта канал орқали, бунинг устига сифатли равишда ахборот узатиш имкони туғилди. Бундан маълумки, мултикастинг ва IPvb протоколининг қатор ўзига хосликлари натижаси ўлароқ, энди чиндан-да сифатли теле-радио кўрсатувлар узатиш, тўла маънодаги телеконферентсиялар ва телефония ҳақида бемалол орзу қилиш мумкин. Бир сўз билан айтганда, бугунга келиб «Интернет-2» тезкор, сифатли ва кўп функтсияли тармоқ сифатида танилиб улгурди.\n«Кекса қитъа»дан муносиб жавоб\n«Интернет-2»га берилган расмий таърифга кўра, бу АҚШ университетлари томонидан бошқариладиган нотижорат тизим бўлиб, унинг асосий вазифаси янги тармоқ технологиялари ишлаб чиқиш ёки мавжудларини такомиллаштиришдан иборат. Мазкур лойиҳа Такомиллашган Интернет тараққиёти учун университетлар бирлашмаси (University Corporation for Advanced Internet Development — UCAID) томонидан бошқарилади. Бирлашма ҳукумат ва етакчи ташкилот, корхона ҳамда муассасалар билан яқиндан ҳамкорлик қилади. «Интернет-2» яратувчилари агар лойиҳа режадагидек амалга ошиб борадиган бўлса, у ҳолда ҳозирда мавжуд ва биз глобал дея сифат берган тармоқ янги тизимнинг бир қисмига айланиб қолади, дейишмоқда.\nБир неча йил олдин вужудга келган янги тармоқ борасидаги ташаббуснинг истиқболи порлоқ эканлигига қисқа фурсат ичида шубҳа қолмади. Лойиҳани амалга ошириш учун кенг миқёсдаги саъй-ҳаракатлар қулоч ёзганида эса дунё илм-аҳли вакиллари масаланинг қанчалик жиддийлигини тушуниб етдилар. Шундан сўнг Европанинг академик доира вакиллари ҳам муносиб жавоб тайёрлаш борасида хавотирга тушдилар. Аммо уларнинг «Жеймс» («JAMES»), «TEN34» («TEN34») ёки «Куантум» («Quantum») каби илк лойиҳалари омадсизликка учради. Шунга қарамай, кўҳна қитъа мутахассислари вақт ўтиши билан ишни тўғри ташкиллаштиришга муваффақ бўлиб, «Интернет-2» га рақобатдош бўла оладиган ва 200 миллион евро миқдоридаги маблағ асосида яратилган «Жинт» («Geant») лойиҳасини бошладилар. 2001 йилнинг охирида иш бошлаган «Жинт» тизимига ҳозирда бутун Европа бўйлаб 3 мингдан ортиқ тадқиқот марказлари бириктирилган. Галдаги истиқболли режа «Жинт» ва «Интернет-2» тизимларини боғлашга қаратилади.\n«Интернет-2» лойиҳаси ҳақида қайғуришни бошлаган илк мамлакатлардан бири Россияда биринчи марта «Корбина телеком» алоқа оператори сўз очди. Бир неча йил олдин фирманинг вакиллари янги давр глобал тармоғининг имкониятларини намойиш этувчи тадбир уюштиришган. Бунда улар янги канал орқали 12 Гбит ахборотни 19 минутда узатиш имконига эга бўлишган, бунинг устига айни пайтда худди шу канал орқали сифатли видеокўрсатув узатиладиган бўлди. Бу биттагина мисол, холос. Ҳозирда бутун Европа, Осиё-Тинч океани минтақаси, хусусан, Буюк Британия, Германия, Франтсия, Голландия, Сингапур, Канада, Мексика, Чили, Ҳиндистон каби қатор мамлакатларда, шунингдек, АҚШ федерал дастури, Халқаро ҳамкорлик номли алоҳида лойиҳалар доирасида «Интернет-2» устидан жиддий изланишлар олиб борилмоқда.\n«Интернет-2» ҳозиргисига ўхшаб шахсий компютерлар, серверлар, симли ва симсиз тармоқлар мажмуидан иборат бетартиб тизим эмас, балки аксинча. Шу сабаб, унинг маълум бир тизимга эга инфраструктура эканлигини инобатга олиб, ҳаммамиз кўниб қолган «жаҳон тўри» (world wide web — www) атамасининг ўрнига улкан тизимни «глобал ахборот тармоғи» (great global grid — ggg) деб аташ таклифлари ҳам илгари сурилмоқда.\nЯнги давр бошланди…\nШу тариқа, даставвал тадқиқотчилар ва олимлар самарали фаолият юритиши, университетларнинг тармоқли инфратузилмасини янгилаш учун тажриба майдони сифатида асос солинган «Интернет-2» ҳеч қанча вақт ўтмасдан ўз имкониятлари билан бутун жамиятга ҳам фойдали бўлиши яққол сезилди. Айнан шу жиҳат Супертармоқнинг («Интернет-2» норасмий равишда шундай аталади) мантиқий ривожини белгилаб берди. Чунки амалга оширилаётган барча ташкилий ишлар ва мавжуд барча технологик имкониятлар ортида битта оддийгина мақсад бор: самарали, тезкор ва назоратдаги тармоқ инфратузилмасини яратиш.\n← Аввалги Аввалги Энг нуфузли университет қайси? (2008)\nКейинги → Кейинги: Озодалик ҳимоями ёки… хавф


Туркманистон: Чегарачилар Ўзбекистон чегарасидан ўтаётганларнинг нонларини тортиб олаяптилар - Фарғона.Ру ахборот агентлиги\n19:23 msk, 11 Август 2020\nVirtualtourist.com вебсайти фотосурати\n“Фарғона.Ру” ахборот агентлигининг Туркманистондаги манбалари маълум қилишларича, 2008 йил кузидан бошлаб чегарачилар Туркманистон-Ўзбекистон чегарасини кесиб ўтаётган фуқаролардан нонларни, печенье ва булочкаларни тортиб олмоқдалар.\nТуркманистон аҳолисининг кўпчилиги мамлакат ташқарисига ҳатто иккита нонни ҳам олиб чиқишга тақиқ жорий этилганини билмаганлар. Шунинг учун ҳам улар кузатгани чиққан қариндошларига ҳам нонни қайтариб беришга имкониятлари бўлмай, ҳаммасини божхона ходимларига қолдиришга мажбур бўлмоқдалар.\nНон олиб чиқиб кетиш қачондан бери тақиқлангани, бу ҳужжат ким томонидан имзолангани ҳақида расмий маълумотлар йўқ.\nМаҳаллий таҳлилчиларга кўра, ўтган йилги сув камлиги важидан мамлакатда бор-йўғи бир миллион тонна буғдой етиштирилган бўлиб, нон тақчиллиги кучайиб кетган. Бу ҳақда мамлакат президенти Қурбонқули Бердимухаммедов 2008 йил декабрида Вазирлар маҳкамаси мажлисида маълум қилганди.\nЕтиштирилган буғдойнинг 300 минг тоннаси уруғликка олиб қўйилган, қолган буғдой эса аҳолининг нонга бўлган эҳтиёжини қопламаслиги аниқ. Шунинг учун ҳам Туркманистондан ташқарига нон олиб чиқишга тақиқ жорий этилган бўлиши мумкин.\nЧегараолди вилоятларда яшайдиган аҳолига кўра, бу тақиқ ҳаддан зиёд қаттиқ қўлланмоқда. Нонни қоплаб, юк машиналарида олиб чиқилганида бошқа гап эди, аммо эски одатга кўра йўлга олинган иккита нонни ҳам тортиб олишлик кишига жуда малол келаяпти, - дейдилар улар.\nТақиқ киритилган биринчи кунларда Урганчга олиб борувчи йўлдаги Назорат ўтказиш масканида чегарачилар кунига 300 килограммгача нонни мусодара қилганлар. Аммо 2009 йилнинг биринчи кунларидан бошлаб мусодара қилинган нон миқдори камайди. Ўзбекистоннинг Хоразм вилоятидаги қариндошларини бориб кўрмоқчи бўлганлар бу янгиликдан хабардор бўлганга ўхшайдилар.\nШу билан бирга, Туркманистон чегара хизмати ходимларининг бу борада ўз фикрлари бор. “Туркманистон-Ўзбекистон чегарасини кунига тахминан етти юз киши кесиб ўтади, - дейди Туркманистон божхона хизмати ходими. – Ҳар бири иккита-учтадан нон олиб кетса, нима бўлади? Ҳа, йўлга нонни ҳамроҳ қилиш одатини биламан, аммо бизга шундай буйруқ бўлган, бажаришга мажбурмиз. Тепада ўтирганлар биздан кўра яхшироқ билсалар керак-да”\nМаълум бўлишича, мазкур тақиқ фақат Туркманистон-Ўзбекистон чегарасида амал қилаяпти, холос. Ашхобод халқаро аэропортидан чет элга учиб кетаётган йўловчилар божхона назоратидан ўтаётганларида йўлга олинган иккита нонга ҳеч ким кўз олайтирмаганини маълум қилдилар.\nШу билан бирга, нон билан бир қаторда бошқа турдаги озиқ-овқат маҳсулотларни ҳам четга олиб чиқиш тақиқланган. Туркманистон Хроникаси веб-сайтининг хабар беришича, илгари мамлакатдан 200 грамм кўк чой олиб чиқиш ёки почта орқали жўнатиш мумкин эди. Аммо 2008 йил ноябрдан бошлаб бу ҳам тақиқланди. Шунингдек, майиз, ерёнғоқ, ўрик қоқини ҳам четга олиб чиқиш тақиқланган. Гўшт ва балиқ ҳам. Почта бўлимидаги божхона назоратчилари жўнатмалардан чет эл луғатларини, идиш-товоқларни, косметика, ёзув қуролларини, тамаки маҳсулотларини ҳам мусодара қилишлари мумкин.\nКўп товарлар учун Туркманистондан олиб чиқиш ёки жўнатишга чеклов жорий қилинган. Мисол учун, мамлакатни тарк этаётганлар эркаклар пайпоғидан беш жуфт олиб чиқа оладилар, холос. Трикотаж миқдори – икки ҳил, пойафзал – икки жуфт, ироқи совун – икки дона, тиш пастаси – биттадан зиёд бўлмаслиги керак.\nМердан Мередов (Ашхабод)


Трамп хорижликларга ишчи виза беришни тўхтатиш ҳақида фармон чиқарди | Qalampir.uz\nТрамп хорижликларга ишчи виза беришни тўхтатиш ҳақида фармон чиқарди\nОлам\t23 Июнь 2020 12:08 3289\nАҚШ Президенти Дональд Трамп 2020 йилнинг охиригача чет эллик мутахассислар ва уларнинг оилаларига, шунингдек, мавсумий ишчиларга меҳнат визаларини бериш тўғрисида фармон чиқарди. Оқ уйдагиларнинг фикрига кўра, Трамп томонидан имзоланган ушбу ҳужжат америкаликларнинг иш билан бандлигини устуворлигини таъминлашга имкон беради, деб ёзмоқда “Reuters” агентлиги.\nАҚШ Президентининг фармони H-1B, H-2B, H-4, L-1 ва баъзи J-1визаларига нисбатан қўлланилади. H-1B визалари ‒ бу асосан технология соҳасидаги малакали одамлар учун ишлаш учун рухсатномаларидир. H-4 визалари H-1B виза эгаларининг турмуш ўртоқларига берилади. J-1 визалари фан вакилларига берилади. L-1 визалари эса АҚШга кўчиб ўтишдан олдин худди шу компанияда ишлаётган топ-менежерларга керак бўлади. H-2B визалари мавсумий ишчилар учун қўлланилади. Трамп маъмуриятининг юқори мартабали мулозимига кўра, кўрилаётган чоралар америкаликлар учун "50 минг иш жойини бўшатади".\nТрамп томонидан имзоланган фармонда айтилишича, " COVID-19 авжига чиққан иқтисодий инқирознинг ўта оғир шароитларида" рўйхатга олинган виза дастурлари "америкалик ишчиларни иш билан таъминлашда ғайритабиий таҳдид туғдиради". Чекловлар узоқроқ муддатга узайтирилиши мумкин. Бироқ, шу ўринда айтиш керакки, улар АҚШда ишлаётганларга тааллуқли эмас.\nАҚШ Президентининг маъмурияти, шунингдек, H-1B виза дастурини ўзгартиришни режалаштирмоқда. Шунда дастурда мавжуд бўлган 85 000 та виза, ҳар йили мавжуд бўлган лотерея тизимига эмас, балки энг юқори ҳақ тўланадиган аризачиларга юборилади ва чет эллик ишчиларни ўқитиш учун H-1B виза дастуридан фойдаланишни чеклайди. Чекловлар мавсумий қишлоқ хўжалиги ишчилари, коронавирус тадқиқотчилари ва COVID-19 беморларни парвариш қилиш бўйича мутахассисларга тааллуқли эмас.\n16 Сентябрь 16:03 38137\n16 Сентябрь 10:33 26784\n17 Сентябрь 10:31 22945\n17 Сентябрь 21:16 22587\n16 Сентябрь 14:58 19233


Ўзбекистонда яна бир институт номи ўзбекчалаштирилди\nМарказий Осиёдаги энг кекса илм даргоҳларидан бири бўлган академик Шредер номидаги боғдорчилик, узумчилик ва виночилик илмий–тадқиқот институти номи ўзгартирилди.\nPodrobno.uz нашрига кўра, Ўзбекистон Вазирлар Маҳкамасининг 254-сонли қарорига кўра, институтга академик Маҳмуд Мирзаев номи берилган.\nМазкур институт 11 минг гектарли ер майдонига, 23 бўлим ва лабараторияларга эга. Бу институтда 300 киши меҳнат қилади.\n2013 йилнинг охирида институтда фақат АҚШ ва Исроилдагина мавжуд бўлган биотехнология лабараторияси ишга туширилади. Мазкур лабаратория йилига вирусга эга бўлмаган 40 миллионта кўчат етиштириш имконига эга бўлади.